سه‌عید یوسف.. گۆرانیبێژ و ئاوازدانه‌ر و ژه‌نیار و شاعیر له‌ڕۆژئاوای کوردستان ...!\nErbil 31°C پێنجشەممە 26 ئایار 17:27\n2022/01/01 08:25 پ\nهه‌وارمان ده‌به‌ینه پارچه‌یه‌كی دیكه‌ی وڵاتی كوردان ، ئه‌وبه‌شه‌ی كه زمان و فه‌رهه‌نگ و كلتوور و ناسنامه‌ی كوردبوون به‌هه‌موو شێوه‌یه‌ك یاساغ بووه، نه‌ته‌وه‌یه‌ك خاوه‌نی مێژوویه‌كی دێرین له‌سه‌ر ئاو و خاكه‌كه‌ی كه‌لێی زه‌وت كراوه له‌هه‌موو به‌ها مرۆییه‌كان بێ به‌ش كراوه ( ڕۆژئاوای كوردستان) ، له‌ناو ئه‌و ژینگه و داب و نه‌ریته سه‌پێنراوه‌ی سوریای عه‌ره‌بی دا، هونه‌رمه‌ندێك هه‌ڵكه‌وتووه به‌هه‌وڵ و تێكۆشانی به‌رده‌وامی و بڕینی ڕێگایه‌كی پڕ هه‌ورازو نشێو و گه‌یشتن به‌پله‌ی سه‌ركه‌وتن و به‌ده‌ستهێنانی نازناوی ( میری ته‌نبووری كوردی).\nئه‌و هونه‌رمه‌نده ناوداره‌ی گه‌له‌كه‌مان، خاوه‌نی چه‌ندین خه‌سڵه‌تی به‌رزی هونه‌ری و ئه‌ده‌بی یه ، وه‌ك ( ژه‌نیار ، گۆرانیبێژ ، ئاوازدانه‌ر و شاعیر) كه‌سایه‌تیه‌ك خاوه‌نی ئه‌و هه‌موو خه‌سڵه‌ته جوانه بێت و زیاتر له‌نیوسه‌ده، درێژه‌دان به‌و ئه‌ركه‌ی له‌ئه‌ستۆی گرتووه، ستران چڕین و ژه‌نینی ته‌نبوور و گه‌ڕان به‌وڵاتاندا له‌پێناو گه‌شه‌و سه‌رخستنی هونه‌ره‌كه‌ی، زه‌حمه‌ته بتوانرێت ته‌واوی تاڵ و شیرینییه‌كانی ژیانی له كۆڵان و شه‌قامه قه‌ره‌باڵغه‌كه‌ی ژیاندا بخرێته به‌رباس، ئه‌و هونه‌رمه‌نده دوای نیوسه‌ده خزمه‌تكردن به هونه‌ری موزیك و سترانی نه‌ته‌وه‌كه‌ی به‌داخه‌وه له ته‌مه‌نی ( 73) ساڵیدا له (26/2/2020) كۆچی دوایی كرد ، ئه‌ویش هونه‌رمه‌ند و ژه‌نیاری به‌توانای كورد ( سه‌عید یوسف ) ه.\nهونه‌رمه‌ندی ڕۆژئاوای كوردستان ( سه‌عید یوسف ) له‌كوڕه هه‌ژارێكه‌وه بۆ نازناوی میری ته‌مبووری كورد..!\nله‌باكووره‌وه بۆ ڕۆژئاوای كوردستان ، باپیری هونه‌رمه‌ند( سه‌عید ئۆسمان) له ده‌ڤه‌ری ( بشیریێ) له‌باكووری كوردستان، له‌ماڵباتی ( ڕه‌ما) یه، له ناوه‌ڕاستی ساڵانی سییه‌كانی سه‌ده‌ی پێشوو به‌ده‌ستی ماڵی ( په‌ری خانێ) له‌ئاغایانی عه‌شیره‌تی ( ڕه‌ما) به‌هۆی كێشه‌ی كۆمه‌ڵایه‌تیه‌وه ده‌كوژرێت،\nباوكی هونه‌رمه‌ند( یوسف سه‌عید ئۆسمان) له‌بنه‌ماڵه‌یه‌كی ناسراو و دیاری ده‌ڤه‌ره‌كه‌بوون، دوای كوشتنی باوكی زێدی خۆی به‌جێ دێلێ و ڕووده‌كاته ڕۆژئاوای كوردستان و له‌باژێرێ ( قامشلۆ) له گه‌ڕه‌كی ( قه‌دوربه‌گ) نیشته‌جێ ده‌بێت و سه‌رقاڵی كاسپی ده‌بێت و پیشه‌كه‌ی وه‌ستای بیناسازی و خانوو درووستكردن بووه و به‌وه‌ستا ( یوسف) ناوبانگ ده‌رده‌كات.\nله‌ناوه‌ڕاستی چله‌كانی سه‌ده‌ی پێشوو وه‌ستا یوسف له‌گه‌ڵ خاتوو ( ئامینه ئه‌حمه‌د عیسا) ژیانی هاوسه‌ری پێك دێنێ، له مانگی گوڵانی ساڵی (1947) په‌روه‌ردگار كۆرپه‌یه‌كی جوانیان پێده‌به‌خشێت و نێوی ده‌نێن\n( سه‌عید) .\nوه‌ستا یوسف له‌پێناو ژیاندا گه‌لێك زه‌حمه‌ت وناخۆشیی چه‌شتووه و ڕۆژ به‌ڕۆژ ژیانی سه‌ختر ده‌بێت و ناتوانێت له‌گه‌ڵ ژینگه‌ی قورسی شاردا هه‌ڵبكات، ناچار ده‌بێت ماڵه‌كه‌ی بۆ گوندێكی نزیكی قامشلۆ به‌ناوی ( عه‌نته‌ریه) بگوازێته‌وه و درێژه به‌ژیان بدات.\nهونه‌رمه‌ند سه‌عید یوسف ، به‌رله‌وه‌ی بخرێته به‌رخوێندن ، ماوه‌ی ساڵ و نیوێك وانه‌ی قورئان له‌لای زانانی ئاینیی به‌ناوبانگ ( مه‌لا محه‌مه‌د خه‌زنه‌وی) ده‌خوێنێ ، دواتر له قوتابخانه‌ی عه‌نته‌ریه درێژه به‌خوێندن ده‌دات و له‌ساڵی (1956) بڕوانامه‌ی سه‌ره‌تایی وه‌رده‌گرێت ، هونه‌رمه‌ند له‌قۆناغی سه‌ره‌تایی و ئه‌و ته‌مه‌نی منداڵییه‌وه حه‌زو خولیای ده‌چێته سه‌ر ده‌نگی خۆشی چیایی هونه‌رمه‌ند ( محه‌مه‌د عارف جزیری ) و ده‌نگبێژانی ڕه‌سه‌نی ئه‌و سه‌رده‌مه ، حه‌زده‌كات گوێبیستی ده‌نگی هونه‌رمه‌ند و ده‌نگی ته‌مبووره‌كه‌ی محه‌مه‌د عارف جزیری بێت له‌به‌ر ئه‌وه‌ی زۆر كاریگه‌ری له‌سه‌ر هه‌ستی سه‌عید یوسف داناوه ، ئه‌وه حه‌زو خولیایه له‌گه‌ڵیدا گه‌شه‌ده‌كات تا ساڵی (1964) وه‌ك ته‌مبوور ژه‌نێك ده‌بێته ئه‌ندامی تیپی ( هاوڕێیانی ناوه‌ندی كولتووری قامیشلۆ) كه ( دكتۆر محه‌مه‌د عه‌زیز زازا) سه‌رپه‌رشتی ئه‌و تیپه‌ی كردووه، له‌ساڵی (1965) هونه‌رمه‌ند وه‌ك ژه‌نیارێكی به‌توانا و لێهاتوو له‌سه‌ر ئامێری ( ته‌مبوور) ده‌رده‌كه‌وێت.\nهونه‌رمه‌ند سه‌عید یوسف دوای ته‌واوكردنی قۆناغی ئاماده‌یی له‌ساڵی (1965) به‌مه‌به‌ستی درێژه‌دان به‌خوێندن ناتوانێت بچێت بۆ (دێرا زوور) له‌به‌ر نه‌داری و كه‌مده‌رامه‌تی ژیانی خانه‌واده‌كه‌ی ، به‌ڵام له‌گه‌ڵ ئامێره ئازیزه‌كه‌یدا ( ته‌مبوور) به‌رده‌وام ده‌بێت و له‌گه‌ڵ ژه‌نینی ته‌مبووره‌كه‌ی گۆرانیش له‌نێو هاوڕێیان و كۆبوونه‌وه‌ی شه‌وانی گونده‌كه‌ی سترانی كوردییان بۆ ده‌چڕێ.\nهه‌ست به‌بوونی خۆیی و توانای به‌رزی ژه‌نینی ئامێره‌كه‌ی ده‌كات و مه‌به‌ستیه‌تی هونه‌ره‌كه‌ی به‌رێته ده‌ره‌وه‌ی گونده‌كه‌یان ، له‌ساڵی (1967) به‌گه‌شتێك ده‌چێته وڵاتی لوبنان و له‌شاری ( به‌یروت) درێژه به‌كاری هونه‌ری ده‌دات و چه‌ندین گۆرانی له‌ڕادیۆو ته‌له‌فزیۆنی لوبنان و چه‌ندین ئاهه‌نگ له‌سه‌ر شانۆ به‌ده‌نگ و ژه‌نینی ته‌مبووره‌كه‌ی تۆمارده‌كات و ، ماوه‌ی چوار ساڵ له‌به‌یروت ده‌مێنێته‌وه و ناوبانگێكی باش په‌یدا ده‌كات. هونه‌ره‌كه‌ی سنوور تێپه‌ڕده‌كات و له‌ساڵی (1968) له‌سه‌ر داخوازی ڕادیۆی كوردی به‌غدا بانگهێشتی هونه‌رمه‌ند سه‌عید یوسف ده‌كه‌ن، دوای گه‌یشتنی به ڕادیۆی كوردی به‌غدا وتۆماركردنی چه‌ند گۆرانی و ژه‌نینی پارچه مۆسیقایه‌ك و مانه‌وه‌ی بۆماوه‌ی چه‌ند مانگێك له‌به‌غدا ، له‌نزیكه‌وه به‌دیداری هونه‌رمه‌ندانی ده‌نگخۆشیی ئه‌و كاتی ڕادیۆی كوردی به‌غدا شاد ده‌بێت وه‌ك ( محه‌مه‌د عارف جزیری ، حه‌سه‌ن جزیری ، نه‌سرین شێروان ، عیسا به‌رواری ، گوڵبه‌هار و فه‌خری بامه‌ڕنی ) ئه‌و گۆرانیانه له‌ڕادیۆی كوردی به‌غدا تۆمارده‌كات( ڕه‌وشه‌نێ ، گوڵپه‌ری ، چاڤ ڕه‌ش و به‌ژن زاراڤ، نۆفا ، خوه نه‌ڤه‌شێرا كوبار) (1)\nله‌هه‌مان ساڵدا هونه‌رمه‌ند چه‌ند گۆرانییه‌ك بۆ ته‌له‌فزیۆنی كه‌ركوك تۆمارده‌كات ، یه‌كێك له‌گۆرانییه ناوداره‌كانی ئه‌و كاته له‌ته‌له‌فزیۆنی كه‌ركوك تۆماری كردووه و له‌بیره‌وه‌ی بینه‌راندا ماوه‌ته‌وه كه گۆرانییه‌كی چێژ به‌خشبوو، به‌ئامێری ته‌مبووره‌كه‌ی ده‌یژه‌نی به‌ناوی (ڕه‌وشه‌ن ڕه‌وشه‌نێ) بوو.\nسه‌باره‌ت به توانا و لێهاتوویی ژه‌نینی ئامێری ته‌مبوور به‌ده‌ست و په‌نجه جوانه‌كانی هونه‌رمه‌ند سه‌عید یوسف كه چۆته ڕادیۆی كوردی به‌غدا، مامۆستا و هونه‌رمه‌ند ( وریا ئه‌حمه‌د) سه‌رسام بووه پێی له‌وباره‌یه‌وه ده‌ڵێت ( له‌و كاته‌دا هونه‌رمه‌ند سه‌عید یوسف هاته ڕادیۆی كوردی به ئامێری ته‌مبووره‌كه‌ی مه‌قامێكی خۆشی ژه‌نی ، ئه‌و شێوازی ژه‌نینی مه‌قامه به‌و ئامێری ته‌مبووره هونه‌رمه‌ند به‌ته‌كنیكێكی زۆر جوان و چاك لێیدا) ( 2)\nدوای گه‌ڕانه‌وه‌ی له‌به‌غدا و له‌ساڵی (1969) هونه‌رمه‌ند له‌گه‌ڵ خاتوو ( ئه‌میره ملول) ژیانی هاوسه‌ری دروست ده‌كه‌ن، له‌ساڵی (1970) ده‌بنه خاوه‌نی كوڕێك و ناوی ده‌نێن ( زورو) .\nزورو سه‌عید یوسف ، ئێستا یه‌كێكه له‌باشترین ژه‌نیاره به‌تواناكانی ئامێری ته‌مبوور، ماوه‌یه‌ك له گروپی ( ڕه‌حبانی) كاری هونه‌ری ئه‌نجامداوه.\nدوای ئه‌وه‌ی ژیانی هاوسه‌ری پێكهێناو بووه خاوه‌نی كوڕێك ، هونه‌رمه‌ند سه‌عید یوسف له‌ساڵی (1971) به‌یه‌كجاری ماڵه‌كه‌ی ده‌گوازێته‌وه بۆ وڵاتی ( لوبنان) ، له‌هه‌مان ساڵدا له‌لوبنان هونه‌رمه‌ند له كچان و كوڕانی كورد تیپێكی هونه‌ری كه‌پێكهاتووه له (45) ئه‌ندام ، به‌ناوی ( تیپی هونه‌ری نه‌ورۆز) بۆئه‌نجامدانی چالاكی هونه‌ری دروست ده‌كات.\nیه‌كه‌م كار و چالاكی هونه‌ری تیپی هونه‌ری نه‌ورۆز له‌ڕێكه‌وتی ( 25/4/1971) له‌ژێر چاودێری سه‌رۆك وه‌زیرانی لوبنان ، له‌هۆڵی سینه‌ما ( ڕیڤۆلی ) سازده‌كه‌ن ، ئه‌م چالاكییه هونه‌رییه ده‌بێته كرانه‌وه‌یه‌كی هونه‌ری و ناساندنی ئه‌و تیپه هونه‌رییه و نوسین له‌سه‌ر هونه‌رمه‌ند سه‌عید یوسف له‌ڕێی ڕاگه‌یاندنه‌كانی ئه‌و كاتی لوبنانه‌وه و له‌نێوه‌ندی هونه‌ریدا به‌هونه‌رمه‌ندێكی سه‌ركه‌وتوو ناوده‌برێت و په‌یوه‌ندی له‌گه‌ڵ هونه‌رمه‌ندانی عه‌ره‌ب دا په‌یداده‌كات.\nهونه‌رمه‌ند سه‌عید یوسف له‌ساڵی (1972) به‌هاوڕێیه‌تی هونه‌رمه‌ندان ( مه‌حمود عه‌زیز شاكر و شیرین مه‌لا) به‌مه‌به‌ستی سازدانی چه‌ند ئاهه‌نگێكی هونه‌ری سه‌ردانی وڵاتی ( ئوردون) ده‌كه‌ن و به ده‌نگ و هونه‌ره‌كه‌یان خۆشحاڵی ئاماده‌بووان به‌ده‌ست دێنن.\nله‌ساڵی (1973) له‌سه‌ر داوای هونه‌رمه‌ند سه‌عید یوسف و تیپی هونه‌ری نه‌ورۆز ، بانگهێشتی هونه‌رمه‌ندان ( محه‌مه‌د عارف جزیری ، گوڵبه‌هار و عیسی به‌رواری) ده‌كرێت بۆ وڵاتی لوبنان ، له‌هۆڵی سینه‌ما ( ڕیڤۆلی) له‌به‌یروتی پایته‌خت به‌لاوك و سترانه‌كانیان ئاهه‌نگێكی گه‌وره سازده‌كه‌ن.\nله‌دوای ئه‌نجامدانی ئه‌و چالاكییه هونه‌رییانه له‌وڵاتی لوبنان ، سه‌عید یوسف ده‌بێته هونه‌رمه‌ندێكی ناودار ، له‌ساڵی (1973) له داوای ڕێكخراوی ( یونسكۆ) بانگهێشت ده‌كرێت بۆ وڵاتی ( ئه‌ڵمانیا) له‌هه‌ردوو شاری ( به‌رلین و بۆن) به‌هاوه‌ڵی ( محه‌مه‌د ته‌جو) ئاهه‌نگ سازده‌كات ، له‌هه‌مان كاتدا هونه‌رمه‌ندی ناوداری ژه‌نیاری ئامێری عود( منیر به‌شیر ) له‌عێراقه‌وه بانگهێشتكراوه، له‌و ئاهه‌نگانه‌دا كه هونه‌رمه‌ند سه‌عید یوسف سازی كردوون و هونه‌رمه‌ند مونیر به‌شیر كاره هونه‌رییه‌كانی ده‌بینێ و سه‌رسام ده‌بێت به‌ژه‌نینی ته‌مبووره‌كه‌ی ، به ( پاڵه‌وانی ته‌مبوور) ناوی ده‌بات.\nهونه‌رمه‌ند سه‌عید یوسف ئه‌و كاته‌ی كه‌له‌وڵاتی لوبنان درێژه‌ی به‌ژیان و كاره هونه‌رییه‌كانی داوه ، به‌شداریی گه‌لێك كۆنسێرت و ئاهه‌نگی نه‌ته‌وه‌یی و جه‌ژنی نه‌ورۆز كردووه به‌ناوی ( یه‌كێتی قوتابیانی كوردستان ) ه‌وه، له‌گه‌ڵ هونه‌رمه‌ندان ( محه‌مه‌د شێخۆ ، مه‌حمود عه‌زیز شاكر ، محه‌مه‌د كیكی و عالی ئه‌حمه‌د).\nله‌لایه‌ن گروپێكی مۆسیقای لوبنانی یه‌وه داوا له‌هونه‌رمه‌ند سه‌عید یوسف ده‌كرێت كه به‌شداربێت له گه‌شتێكی مۆسیقای ڕۆژهه‌ڵاتی و سازدانی چه‌ند شه‌و ئاهه‌نگێك له چه‌ند وڵاتێكی ئه‌فریقایی وه‌ك ( نێجیریا ، سرالیۆن و ساحل العاج) ، دوای ده‌ستپێكردنی شه‌ڕی ناوخۆی لوبنان ، هونه‌رمه‌ند ده‌چێته ( دیمه‌شق) پایته‌ختی سوریا، چه‌ند پارچه مۆسیقایه‌ك تۆمارده‌كات وه‌ك ( یاصلاه الزین، یاعین مولیتین، كاڤوكێ ، تالعا من بیت ئه‌بوها) (3)\nدوای تۆماركردنی ئه‌و به‌رهه‌مانه‌و زیاتر ناساندنی به هونه‌رمه‌ندانی ئه‌و وڵاته ، ده‌بێت به‌ئه‌ندامی سه‌ندیكای هونه‌رمه‌ندانی سوریا.\nدوای ماوه‌یه‌ك مانه‌وه‌و ئه‌نجامدانی كاری هونه‌ری ، هونه‌رمه‌ند له‌ساڵی ( 1977) له‌دیمه‌شقی پایته‌خته‌وه ده‌گوازێته‌وه بۆ شاری ( حه‌له‌ب) و تۆمارگایه‌ك بۆ فرۆشتن و تۆماركردنی كاسێت داده‌نێت ، دوای دووساڵ مانه‌وه له‌سه‌ر ئه‌و كاره ، سه‌عید یوسفی هونه‌رمه‌ند له‌ساڵی ( 1979) ماڵه‌كه‌ی ده‌گوازێته‌وه بۆ شاری ( قامیشلۆ) ده‌ست  به‌كاره هونه‌رییه‌كانی ده‌كاته‌وه.\nهونه‌رمه‌ند له‌ساڵی (1988) به‌مه‌به‌ستی سازدانی چه‌ند كۆنسێرت و ئاهه‌نگێك ڕووده‌كاته وڵاتانی ئه‌وروپا وپاشان له‌ساڵی (1990) له‌گه‌ڵ ( ئاواز حه‌سه‌ن) چه‌ند كۆنسێرتێك له‌شاره‌كانی ( قامیشلۆ و حه‌سه‌كه‌و عامودی) سازده‌كه‌ن.\nهه‌روه‌ها به‌بۆنه‌ی یۆبیلی زێڕین ساڵڕۆژی دامه‌زراندنی پارتی دیموكراتی كوردستان له‌ساڵی (1996) له هاوینه‌هه‌واری پیرمام و شاری دهۆك به‌شداربووه‌و به‌وبۆنه‌یه‌وه ئاهه‌نگی پێشكه‌شكردووه.\nله‌ساڵی (2007) له‌شاری قامیشلۆ له‌گه‌ڵ هونه‌رمه‌ند و ژه‌نیاری به‌توانا( دڵشاد محه‌مه‌د سه‌عید) كۆنسێرتێكی گه‌وره پێكه‌وه سازده‌كه‌ن.\nهونه‌رمه‌ند سه‌عید یوسف ، له‌به‌رئه‌وه‌ی زمانی عه‌ره‌بی زۆر به‌باشی زانیوه و شاره‌زا بووه له هونه‌ری موزیك و گۆرانی عه‌ره‌بی دا ، خودی هونه‌رمه‌ند چه‌ند گۆرانییه‌كی به‌زمانی عه‌ره‌بی خوێندووه یه‌كێك له‌و گۆرانییه عه‌ره‌بیانه خوێندوویه‌تی ( زور لوبنان) ، جیا له ژه‌نینی ئامێری ته‌مبوور و خوێندنی گۆرانی ، هونه‌رمه‌ند ئاواز دانه‌ریش بووه و ، چه‌ندین ئاوازی كوردی و عه‌ره‌بی داوه به‌هونه‌رمه‌ندان وه‌ك ( شیرین مه‌لا ، ئاواز حه‌سه‌ن ، گوڵبه‌هار ) گۆرانیبێژانی عه‌ره‌ب ( سه‌میره تۆفیق _ صب القهوه) ، ( سوعاد تۆفیق _ تفارقنی) هه‌روه‌ها كۆمه‌ڵێك ئاوازی بۆ هونه‌رمه‌ندێكی فه‌ره‌نسی داناوه به‌ناوی ( ژۆنی ئۆپێر).\nهونه‌رمه‌ند سه‌عید یوسف ، به‌یه‌كه‌مین هونه‌رمه‌ندی كوردی ڕۆژئاوا داده‌نرێت كه هه‌ڵبه‌ست و ئاوازی گۆرانی كوردیی نوێی له‌ڕۆژئاوای كوردستان داناوه، به‌رهه‌مه هونه‌رییه‌كانی نزیكه‌ی (700) گۆرانی یه كه زۆربه‌یان له‌ئاوازی خودی هونه‌رمه‌نده.\nسه‌ره‌ڕای ئه‌وه‌ی هونه‌رمه‌ند سه‌عید یوسف سترانی نه‌ته‌وه‌یی و نیشتمانی و ئه‌وینداری خوێندووه، به‌ڵام به‌رهه‌می بۆ منداڵان نییه‌و خۆی به‌كه‌مته‌رخه‌م زانیوه له‌و بواره‌دا ، له‌دیدارێكدا هونه‌رمه‌ند ده‌ڵێت : (ماوه‌یه‌كی دوورو درێژه حه‌زم ده‌كرد چه‌ندین ئاواز و هۆنراوه بۆ منداڵان دابنێم ، بۆ خونچه‌كانی دواڕۆژ من له‌م ڕووه‌وه‌خۆم به‌كه‌مته‌رخه‌م ده‌زانم ) (4)\nهه‌روه‌ها له‌باره‌ی دانانی هۆنراوه وه ، هونه‌رمه‌ند توانایه‌كی باشی هه‌بووه له‌و بواره‌دا و به كوردی و عه‌ره‌بی هۆنراوه‌ی نوسیوه‌و زۆرینه‌ی هۆنراوه و تێكستی گۆرانییه‌كانی خۆی دایناوون، و خاوه‌نی چه‌ند كۆمه‌ڵه شیعری چاپكراوه ، له‌و دیداره‌دا كه‌له‌گه‌ڵ هونه‌رمه‌ند سازكراوه ئاماژه به‌به‌رهه‌مه شیعرییه‌كانی ده‌دات و ده‌ڵێت ( سێ كۆمه‌ڵه شیعری چاپكراوم هه‌یه‌و پێنج كۆمه‌ڵه‌ی تریش چاوه‌ڕێی چاپن ، ئه‌و به‌رهه‌مانه‌ی دوایی، هه‌ریه‌كه‌یانم به‌ناوی یه‌كێك له كچه‌كانم كردووه ) (5)\nهونه‌رمه‌ند سه‌عید یوسف له‌ماوه‌ی ژیانی هونه‌ریدا زیاتر له (25) خه‌ڵاتی ( كوردی و عه‌ره‌بی و جیهانی) له‌وڵاتانی جیاجیاوه پێبه‌خشراوه ، له‌به‌رابه‌ر ئه‌و توانا هونه‌رییه‌ی هه‌یبووه له‌بواری ژه‌نینی ئامێری ته‌مبوور _ بوزوك) و ئه‌و خزمه‌ته زۆره‌ی له‌بواری هونه‌ردا پێشكه‌شی كردووه،بۆ مه‌به‌ستی ڕێزلێنان و به‌به‌ها گرتنی هونه‌ری ئه‌و هونه‌رمه‌نده ، له‌لا‌یه‌ن وڵاتی ( سوید) ه‌وه پۆلێك چاپكراوه و به‌وێنه‌ی هونه‌رمه‌ند سه‌عید یوسف نه‌خشێندراوه و له‌سه‌ری نوسراوه ( ئه‌میری ته‌مبوور)\nهه‌ركاتێك كه‌باس دێته سه‌ر هونه‌رمه‌ند سه‌عید یوسف ، به‌رله‌وه‌ی باس له‌ده‌نگ و هونه‌ری ده‌نگبێژی و ئاوازه ڕه‌سه‌نه‌كانی بكرێت، ڕاسته‌وخۆ ده‌ست و چه‌نجه‌و ژه‌نینی ئامێره به‌ناوبانگه‌كه‌ی ( ته‌مبوور) به‌رجه‌سته ده‌بێت و بۆته ناسنامه‌ی چونكه له‌ڕێی ئه‌و ئامێره ڕه‌سه‌نه كوردییه‌وه خۆیی و هونه‌ره‌كه‌ی له ڕۆژئاوای كوردستان و سوریا و لوبنان و وڵاتانی ناوچه‌كه‌و ئه‌وروپا ناساندووه ،\nله‌وڕوانگه‌یه‌وه نوسه‌ر ( دحام السلطان) له‌سایتی ( الوطن) دا نوسیویه‌تی ( ويعتبر الفنان الراحل أول من أدخل آلة البزق إلى الجزيرة السورية، التي تأثر بها تأثراكبيرا، بعد أن كان يستمع إلى ألحانها عن طريق عمالقة العزف الموسيقي المرتبط بها، من أمثال الملحن السوري محمد عبد الكريم والعراقي محمد عارف واللبناني محي الدين بعيون). (6)\nڕۆڵی هونه‌ری هونه‌رمه‌ند سه‌عید یوسف له بواری ئاواز و ستران چڕین و ژه‌نینی ئامێری ته‌مبوور له‌ڕۆژئاوای كوردستان،\nئاشكرایه هونه‌رمه‌ند له‌هه‌موو بواره‌كانی نه‌ته‌وه‌یی و نیشتمانی و كۆمه‌ڵایه‌تی و خۆشه‌ویستی بۆ خاك و نیشتمان و ئه‌ڤینداریدا ، رۆڵێكی گه‌وره‌و كاریگه‌ریی بینیوه‌و، هونه‌ره به‌رزه‌كه‌ی بۆ ئه‌وه ده‌شێ كه له كۆلیژ و په‌یمانگا هونه‌رییه‌كان به‌شێوه‌یه‌كی ئه‌كادیمی بخوێندرێت ، سه‌باره‌ت به پۆلێنكردنی هه‌ریه‌ك له‌و بوارانه به‌ئه‌مانه‌ته‌وه ڕاوبۆچوون و خوێندنه‌وه‌ی هونه‌رمه‌ندی ژه‌نیار ( كامێران ئیبراهیم ) كه خۆی به‌یه‌ك له‌قوتابییه‌كانی هونه‌رمه‌ند سه‌عید یوسف ده‌زانێت ، زۆر به‌ووردی ئه‌و بوارنه‌ی باسكردووه، ده‌یخه‌مه ڕوو .\nیه‌كه‌م : هونه‌رمه‌ند له‌بواری نه‌ته‌وه‌یدا ...هونه‌رمه‌ند گه‌لێك سروودی نه‌ته‌وه‌یی ، وه‌ك ئاواز داناوه‌و خوێندوونی ، له‌ساڵی (1968) به‌دواوه سترانی نه‌ته‌وه‌یی و سرووده‌كان له‌سه‌رانسه‌ری كوردستان خوێندراون ( ئه‌ی جه‌ژنا نه‌ورۆز جه‌ژنا كوردێن قه‌هره‌مان ، وا خۆرتێ سه‌رباز ، نه‌ورۆز تویی جه‌ژنا ئازادی ) .\nدووه‌م : له‌بواری نیشتمانیدا... هونه‌رمه‌ند هه‌میشه له‌خه‌می نه‌ته‌وه و گه‌له‌كه‌یدا بووه ، هه‌میشه باوه‌ڕی پته‌وی به‌كوردستان هه‌بووه و، دڵسۆزیی و گیانفیدایی پێشمه‌رگه كه پارێزه‌ری وڵات و سنووری كوردستانن به‌رزنرخاندووه، هه‌موو كات ئاواتی بووه كه خاك و گه‌له‌كه‌ی ڕزگاری ببێت له‌ژێر ده‌ستی دوژمنان و داگیركه‌راندا ،سترانه نیشتمانپه‌روه‌رییه‌كانی هونه‌رمه‌ند ( كوردستان یان نه‌مان ، پێشمه‌رگه‌نا ، كوردستان پڕ شیرینه ، كوردم شه‌ڕ ناڤه‌م) ، له ئاهه‌نگه‌كاندا ، له‌چوارچێوه‌ی چرینی ستران و مه‌قامه‌كانیدا، به‌رده‌وام رۆڵی قاره‌مانێتی و خه‌بات و تێكۆشانی كه‌سایه‌تیه نه‌مره‌كانی گه‌له‌كه‌مانی له‌یاد نه‌كردووه و هه‌میشه به‌رزنرخاندوونی وه‌ك ( سه‌لاحه‌دینی ئه‌یوبی ، شێخ سه‌عیدی پیران ، پێشوا قازی محه‌مه‌د و بارزانی نه‌مر ) له‌وڵاتی لوبنان سترانێكی تایبه‌تی بۆ (بارزانی) گوتووه به‌ناوی ( كێ دنیا هه‌ژاند ، كێ دۆلاب گه‌ران ، ئه‌و باروانی پاك ڕابوو شول شكاند) . هونه‌رمه‌ند سه‌عید یوسف دوای ئه‌و هه‌موو ئاواره‌یی و ده‌ربه‌ده‌رییه له‌زێدو خاكه‌كه‌ی، به‌ڵام هه‌موو كات هه‌ست و سۆزو خۆشه‌ویستی بۆگه‌وره‌یی زێده‌كه‌ی ( قامیشلۆ) هه‌بووه‌و له‌یه‌كێك له‌سترانه‌كانیدا نازناوی پێ به‌خشیوه ( قامیشلۆ باژێڕی ئه‌ڤینی ) له‌و گۆرانییه‌دا كه‌بۆ قامیشلۆی خوێندووه به‌و شێوه‌یه هه‌ست و سۆزی خۆی ده‌ربڕیوه ( قامشلۆ باژارێ ئه‌ڤینی جییێ گۆڤه‌ند و جڤینی ، ئه‌گه‌ر تۆ ئه‌ڤینداری ل وێیه ده‌رمانێ برینی) .\nسێیه‌م : بواری كۆمه‌ڵایه‌تی ...له‌به‌ر ئه‌وه‌ی هونه‌رمه‌ند هه‌ست و بیر و هزری سیاسی نزیكی پارتی كۆمنیستی سوریا و پارته كوردییه‌كانی سوریا بووه، هه‌روه‌ها په‌یوه‌ندی پته‌وی له‌گه‌ڵ شاعیر ( جگه‌ر خوێن) دا هه‌بووه ، هه‌موو كات خواستی بووه كه نه‌ته‌وه‌كه‌ی به‌شێوه‌یه‌كی زانستی پێشبكه‌وێت ، له‌وباره‌یه‌وه له‌شێوه‌ی ( مه‌نه‌لۆج) ڕه‌خنه‌ی له‌و داب و نه‌ریته كۆنانه گرتووه وه‌ك ( ئه‌ڤ ژی ژنه ئاگر كه‌تیا مالا منا ، ئاخ ژ ده‌ردێ باڤ و برا ، خه‌سوێ خه‌ڵكی ته‌ڤده هه‌نه نه ب عه‌جێبا خه‌سوا منا ) ،\nهونه‌رمه‌ند به‌شێویه‌كی ڕوون و ئاشكرا له‌ڕێی هونه‌ریه‌كه‌یه‌وه پشتگیری له‌دۆزی ئافره‌ت و ژنی كورد كردووه له‌باره‌ی پرسی خوێندن و ڕۆشنبیریی و به‌ره‌نگاربوونه‌وه‌ی له‌گه‌ڵ پیاودا بۆبه‌ده‌ستهێنانی مافه زه‌وتكراوه‌كانی وئازادی ڕاده‌ربڕین، سترانه‌كانی وه‌ك ( ئه‌زنه‌بووم خاتونا ل سه‌ر ته‌ختا بووم كه‌چه‌ك ب سۆز و به‌ختا _ وامه‌نجێ وا ڕێحانێ وا سۆسنێ _ ژنێ ژنێ _ گه‌لی ته‌یرێ ل ئاسمانا گه‌ر هۆن چوون كوردستانێ لاوكێ من شۆرشڤانا ئه‌و كاغه‌ز بدانێ)\nچواره‌م : بواری چینایه‌تی ... هونه‌رمه‌ند ته‌نها گۆرانیبێژ و سترانچڕێكی سۆزو خۆشه‌ویستی نه‌بووه ، به‌ڵكو هه‌ست و هۆش و به‌شێكی هونه‌ره‌كه‌ی بۆ چه‌وساندنه‌وه‌ی چینایه‌تی ته‌رخان كردووه ، له‌وپێناوه‌شدا به‌هه‌رمی خوڵقاندووه وه‌ك ( ئه‌ز خورتم دلێم ختیاره چما گه‌لی عاقل دارا نه‌زانم ژ ده‌ردێ مالێ دنێ یان ژ ده‌ردێ ڤان دۆست و یارا _زێڕو په‌را دكه‌ن توردا ژن خوشكا دهن درودا فه‌قیر كه‌ڤر دبن ئوردا ژن برچینا دكا هه‌وارا).\nپێنجه‌م : بواری ئه‌ڤینی .. هونه‌رمه‌ند ده‌ریایه‌كی مه‌زنه له‌هه‌ست و سۆزی ئه‌وینداریی، زۆر له‌ئاواز و سترانه‌كانی ئه‌ڤینداری و دڵداری له‌ناو گه‌لی كورددا له‌سه‌رانسه‌ری كوردستاندا له‌ڕێی هونه‌ره‌كه‌یه‌وه ناساندووه، سترانه‌كانی له‌و بواره‌دا گه‌ڵیك زۆرن وه‌ك ( ئه‌مان جیهان ، چاوا تێ هه‌رێ ، مالا مه لێ جه‌م مالڵا وه‌یا ، ئۆی فه‌له‌ك ، ئه‌ز گه‌له‌ك تێشم ، ل نا گوڵا ، ب ته‌را ل هه‌ڤ نایه‌م ، من دڵه‌ك گرت ، بوكێ سێڤا سوكێ ، چاڤێن ته خۆش چاڤن خه‌زالێ ) .(7)\nدوای نیوسه‌ده له به‌خشش به هونه‌ری مۆسیقاو گۆرانی نه‌ته‌وه‌كه‌ی و ، مانه‌وه له‌سه‌ر ئه‌و هه‌ڵوێست و ڕێبازه‌ی خۆی باوه‌ڕی پێ بوو ئه‌ویش خزمه‌تكردن به گه‌ل و نیشتمانه‌كه‌یی و ڕێبازه پیرۆزه‌كه‌ی كوردایه‌تی ، هونه‌رمه‌ند سه‌عید یوسف كۆمه‌ڵێك به‌رهه‌می ئه‌وینداری و نیشتمانی و نه‌ته‌وه‌یی و شۆڕشگێڕی خسته سه‌رخه‌رمانی هونه‌ری كوردی ، هونه‌رمه‌ند له‌م ساڵانه‌ی دواییدا به‌هۆی ئازاری ده‌ست و په‌نجه‌كانیه‌وه ده‌یناڵاند ، بۆمه‌به‌ستی چاره‌سه‌كردن ڕووی له‌وڵاتی توركیا كردبوو، به‌داخه‌وه ( میری ته‌مبوور )  له‌یه‌كێك له‌نه‌خۆشخانه‌كانی ئه‌سته‌نبوڵ له‌ڕۆژی چوارشه‌ممه له‌ڕێكه‌وتی (26/2/2020) بۆهه‌میشه چاوه‌كانی لێكنا و ماڵئاوایی له‌ژیان و ئامێره شیرینه‌كه‌ی ( ته‌مبوور) ه‌كه‌یی و هونه‌رمه‌ندان و ئازیزان و زێده شیرینه‌كه‌ی ( قامیشلۆ) كرد.\nته‌رمی هونه‌رمه‌ند له‌ڕێی (زاخۆ) وه ده‌گاته‌وه هه‌رێمی كوردستان و له‌وێشه‌وه به‌ئاماده‌بوونی گه‌لێك له هونه‌رمه‌ندان و ڕۆشنبیران و كه‌سایه‌تی ده‌ڤه‌ره‌كه به‌ڕێ ده‌كرێت به‌ره‌و شاری قامیشلۆ ، له‌سه‌ر وه‌سیه‌تی هونه‌رمه‌ند سه‌عید یوسف ، به‌مه‌راسیمێكی شایسته‌و ئاماده‌بوونی جه‌ماوه‌رێكی زۆری شاری قامیشلۆ له گۆڕستانی (قه‌دور به‌گ) به‌خاكی كوردستانی ده‌سپێرن ، له‌كاتی مه‌راسیمی ناشتنی هونه‌رمه‌ند له‌لایه‌ن ئاماده‌بووانه‌وه به‌گۆرانییه‌كانی هونه‌رمه‌ند ئه‌سپه‌رده‌كه‌ی خاكی ده‌كه‌ن، دروود و سڵاو بۆگیانی پاكی هونه‌رمه‌ندی گۆرانیبێژ و مه‌قامبێژ و سروود بێژ و ژه‌نیاری ته‌مبوور ( سه‌عید یوسف) ڕۆحی شاد و بۆهه‌میشه ناو ناوبانگ و هونه‌ره‌به‌رزه‌كه‌ی له‌نێو دڵ و هه‌ست و نه‌ستی نه‌ته‌وه‌كه‌یدا به‌پیرۆزی ده‌مێنێته‌وه.\nجه‌مالی ده‌لاك ( 15/9/2021)\nسه‌رچاوه : (1 و 2 و3 و 7) هونه‌رمه‌ند سه‌عید یوسف ،، نوسینی ( كامیران ئیبراهیم) ، گۆڤاری چلاواز ، ژماره ( 25و 26) ژماره‌ی تایبه‌ت ، نیسانی 2008 ، لاپه‌ڕه ( 20)\n(4 و 5) پوخته‌ی دوو دیمانه له‌گه‌ڵ هونه‌رمه‌ندناوداری ڕۆژئاوای كوردستان سه‌عید یوسف ،،، ( ڕه‌زوان محه‌مه‌د ئه‌مین ) گۆڤاری چلاواز ،،،ژماره (49) له (ئاداری 2010) لاپه‌ڕه (36)\n(6) سایتی ..الوگن ، سوری ، دحام السلگان.. 27/2/2020


مامۆستایانی ناڕازی بایکۆتی دەوامیان ڕاگەیاند – لڤین پرێس\nمامۆستایانی ناڕازی بایکۆتی دەوامیان ڕاگەیاند\nئەنجومەنى سەرتاسەرى مامۆستایانى ناڕازى بایکۆتیان راگەیاند و دەڵێن، هەر پێشهاتێک بۆ پرۆسەی پەروەردە بێتە پێش دەسەڵاتدارانی گەندەڵ و بێباکی هەرێمی کوردستان لێی بەرپرسن.\nئەنجومەنی سەرتاسەری مامۆستایانی ناڕازی رایگەیاند: رۆژ دوای رۆژ نرخی نەوت بەرزدەبێتەوە و داهاتی ناوخۆ و گومرگ و باج بەڕێژەیەکی زۆر زیادی کردووە و نرخی سەرجەم پێداویستییە بنەڕەتیەکانی ژیان بەرزبۆتەوە و هیچ پاساوێک بۆ دابەشنەکردنی موچە و راگرتنی پلەبەرزکردنەوەی مامۆستایان و فەرمانبەران نەماوە.\nلە ئەنجومەنی سەرتاسەری مامۆستایانی ناڕازییەوە\nوەکو لای هەمووان ئاشکرایە ڕۆژ دوای ڕۆژ نرخی نەوت بەرزدەبێتەوە و داهاتی ناوخۆ و گومرگ و باج بەڕێژەیەکی زۆر زیادی کردووە و نرخی سەرجەم پێداویستیە بنەڕەتیەکانی ژیان بەرزبۆتەوە و هیچ پاساوێک بۆ دابەشنەکردنی مووچە و ڕاگرتنی پلەبەرزکردنەوەی مامۆستایان و فەرمانبەران نەماوە.\nبۆیە لێرەدا بەپێویستی دەزانین هەڵوێستی خۆمان لە چەند خاڵێکدا بخەینەڕوو\n١ ــ سەرجەم قسەکانی سەرۆکی حکومەت ڕەتدەکەینەوە و پێمان وایە جگە لە پاساو هێناوەوە بۆ دزی و گەندەڵیێەکانیان هیچ شتێکی نوێی تیا نەبوو\n٢ ــ هەڵوێستی خۆمان دەخەینە پاڵ ئەو مامۆستا و خوێندنگایانەی بایکۆتیان کردووە و داوا لە سەرجەم مامۆستایان و فەرمانبەرانی دام و دەزگاکان دەکەین لە ڕۆژی یەکشەممە وە بەرواری ٦ / ٣ / ٢٠٢٢ بایکۆتی دەوام بکەن و دەوامی سەرجەم زانکۆ و قوتابخانە و فەرمانگەکان ڕابگرن . هاوکات داواکارین بۆ مانگەکانی ئایندەش لەئەگەر نەدانی مووچە بەسێ ڕۆژ جارێک بایکۆتی دەوام و خوێندن بکرێت .\nله کۆتاییدا ڕای دەگەیەنین هەر پێشهاتێک بۆ پرۆسەی پەروەردە بێتە پێش دەسەڵاتدارانی گەندەڵ و بێباکی هەرێمی کوردستان لێی بەرپرسن .\n٥ / ٣ / ٢٠٢٢\nئه‌ندامێكی وه‌فده دانوستانكاره‌كه‌ی ئۆكرانیا به تۆمه‌تی خیانه‌ت كوژرا\nسەرۆکى کۆمەڵ: ناتوانن بەو جۆرە حوكمڕانییە پڕستەم‌و گەندەڵییە حیزبیی‌و بنەماڵەییە بەردەوام بن


یاداشتێک لە فیدراسیۆنی رێکخراوەکانی کۆمەڵگەی مەدەنی:\nنامەی دەستلەکارکێشانەوە و پەسەندکردنی داواکەی سەرۆکی داواکاری گشتی سلێمانی،\nزەنگێکی مەترسیدارە بۆ ئیفلیجکردنی زیاتری دامودەزگاکان.\nبۆ سەرۆکایەتی پەرلەمانی کوردستان.\nلە پاراستنی مافی گشتی و سەروەریی یاسادا!\nرۆژی ٧/١/٢٠١٥، بەڕێز حاکم فەرھاد سەرۆکی داواکاری گشتی سلێمانی، بۆ دەستلەکارکێشانەوە لە پۆستەکەی، نامەیەکی ٣ لاپەڕەیی پێشکەش کرد، کە تێیدا ئاماژەی بە چەندین ھۆکار داوە و بەڕونی دەستی خستۆتە سەر گەندەڵی و پێشێلکارییەکان لەکایەی گشتیدا و ئەو رێگرییە گەورانەشی خستۆتەڕو کە بونەتە کۆسپ لەبەردەم دەسەڵاتەکانی داواکاری گشتی لە بەدیھێنانی دادوەری و پاراستنی ماڵی گشتی و بە دادگایی گەیاندنی گەندەڵکاران و تاوانباران.\nئێمە وەک فیدراسۆنی رێکخراوەکانی کۆمەڵی مەدەنی ، لەماوەی رابردودا ئەزمونی کارکردنمان لەگەڵ بەڕێز سەرۆکی داواکاری گشتی سلێمانیدا ھەبوە و ئاگاداری نمونەی سەرجەم ئەو بەربەستانەین کە لە نامەی دەستلەکارکێشانەوەکەیدا ئاماژەی پێداون، کە دیارە ئەوەش ھەموی نییە و بەڵگەی زۆر لەوەش زیاتری ھەیە کە ئاماژەی پێنەداون، وەک کەیسی نەخۆشخانەی ٤٠٠ قەرەوێڵەیی، کە سەرۆکی داواکاری گشتی سلێمانی توانایەکی زۆر باشی لەو پێناوەدا سەرفکرد، بەڵام بە دەرئەنجامێکی ئەوتۆ نەگەیشت، چونکە چەندین بەرژەوەندی حکومی و حیزبی خرانە پێش بەرژەوەندی گشتییەوە و تائێستاش تۆمەتباران ئازادن و بە ملیۆنەھا دۆلار بەفیڕۆچو، ئەمەو چەندین کەیسی دیکەی ھاوشێوەی تر.\nوەک ئاگادارن، یاسای ژمارە (١٥٩)ی ساڵی (١٩٧٩) یاسای داواکاری گشتی عێراق، دەزگایەکی گرنگی وەک داواکاری گشتی خستۆتە سەر وەزارەتی داد، کە ئەمە بۆخۆی ناکۆکە لەگەڵ ئەرک و سروشتی ئەو دەزگایەدا، ھەربۆیە بەپێویستی دەزانین کە بەڕێزتان وەک پەرلەمانی کوردستان لەم چوارچێوەیەدا ھەنگاوی پێویست بنێن، ئەویش یان بە پەسەندکردنی یاسایەکی نوێ بۆ داواکاری گشتی، یاخود بە پەسەندکردنی پرۆژەیاسای ھەموارکردنی یاسای داواکاری گشتی ژمارە (١٥٩)، کە رۆژی ٨/١٠/٢٠١٢ بە واژۆی ١٥ ئەندام پەرلەمانی خولی سێھەمەوە پێشکەش بە سەرۆکایەتی پەرلەمانی کوردستان کراوە، بەڵام نەتوانرا دەربچوێنرێت.\nسەربەخۆکردنی دەسەڵاتی داواکاری گشتی و گواستنەوەی ئەو دەزگایە لە وەزارەتی دادەوە بۆ دەسەڵاتی دادوەری، پێویستیەکی بەپەلە و ھەنوکەییە، چونکە ئاشکرایە بەرژەوەندی حکومەت و بەرژەوەندی گشتی دو شتی جیاوازن.\nلەماوەی رابردودا چەندینجار ئەوە رویداوە کە وەزیری داد لێدوان و بەدواداچون و پەیوەندییەکانی دەزگای داواکاری گشتی قۆرغکردوە و بەستویەتیەوە بە رۆتینیاتی وەزارەتی داد ەوە. لە روی یاساییشەوە ناکرێت داواکاری گشتی، کە لەئاست پاراستنی مافی گشتی لە چەندین دۆسیەدا بەرامبەر بە وەزارەتەکان سکاڵاکارە، بۆخۆی سەر بە لایەنیکی حکومی و وەزارەتێک بێت! ئەی ئەگەر تۆمەتبار خودی وەزارەتی داد خۆی بو، لەو حاڵەتەدا چی پێدەکرێت!\nھەربۆیە لێرەوە داواکارین لە بەڕێزتان کە رۆڵیکی چالاکتان ھەبێت لە دەرچواندنی یاسایەکی تایبەت بە داواکاری گشتی و ھەموارکردنەوەی یاسای دەسەڵاتی دادوەری، بەشێوەیەک کە ئەو دەزگا گرنگەش لەخۆبگرێت. لەو روەوە، وەک فیدراسیۆن، ئامادەین بۆ ھەر ھەماھەنگی و بەدواداچونێک کە پێویست بکات، ھاوکات پێشنیاری ئەوەش دەکەین کە پەرلەمان پرسیار لە حکومەت بکات لەبارەی ئاکامی دەستلەکارکێشانەوەی سەرۆکی داواکاری گشتی سلێمانی و قبوڵکردنی ئەم پرسەش لە ئاستی کەسی و وەزیفیەوە بکرێتە پرسێکی گشتی و خەمخۆری و بەدواداچونی بۆ بکرێت.\nبەڵێ بۆ سەروەریی یاسا و دەوڵەتی دامودەزگایی.. نا بۆ پاشاگەردانیی و گەندەڵیی!\nفیدراسیۆنی ڕێکخراوەکانی کۆمەڵگەی مەدەنی


راگەیاندنی كۆمەڵە بەبۆنەی گیان لەدەستدانی كۆڵبەرانی كورد - کۆمەڵەی زەحمەتکێشانی کوردستان\nراگەیاندنی كۆمەڵە بەبۆنەی گیان لەدەستدانی كۆڵبەرانی كورد\nسەرەتای ئەم هەفتەیە بەهۆی هەرەسی بەفر لەناوچەی سەردەشت 4 كۆڵبەری كورد گیانیان لەدەستدا، كە ئەمەش دڵی هەر مرۆڤێكی ئازادیخوازی هەژاند‌و كوردستانی خەمبار كرد.\nساڵانێكی زۆرە كە كۆڵبەرانی كورد بۆ دابینكردنی بژیوی ژیانیان، گیانی خۆیان دەخاتە مەترسییەوە‌و بۆ پەیداكردنی پاروە نانێك، زۆرجار بەهۆی دەستڕێژی گوللەی هێزەكانی كۆماری ئیسلامی یان رووداوە سروشتییەكانی وەك رووداوی ئەم دواییەی هەرەسی بەفر لەناوچەی سەردەشت گیانیان لەدەستداوە.\nدەسەڵاتی رژیمی ئیسلامی لەكوردستان سەرەڕای سەركوت‌و كوشتاری خەڵكی كورد‌و خنكاندنی هەر دەنگێكی ئازاد، بە پەراوێزخستنی ناوچەكانی كوردستان لەبواری پیشەسازی‌و بەردەوام بوون لەسەر هەڵاواردنی ئابوریی، هۆكاری سەرەكی هەژاریی خەڵك‌و بێكاری لاوانی كوردستانە، دروستبوونی دیاردەی كۆڵبەریی یەكێكە دیكەیە لەئاكامەكانی سیاسەتە دژە ئینسانییەكانی كۆماری ئیسلامی لەكوردستان.\nئێمە داوا لە هەموو ناوەندەكانی مافی مرۆڤ‌و سەرجەم حیزبە ئێرانی‌و كوردستانییەكان دەكەین بەرامبەر بە سیاسەتە دژە مرۆییەكانی رژیمی ئێران بێدەنگ نەبن‌و دەنگی كۆڵبەران‌و هەموو زەحمەتكێشانی كوردستان بە گوێ جیهانیان بگەیەنن. كۆماری ئیسلامی دەبێت بە بێ هیچ مەرجێك قەرەبووی بنەماڵەی ئەو كۆڵبەرانە بكاتەوە‌و بە كۆتایی هێنان بە سیاسەتی هەڵاواردنی ئابوریی لەكوردستان هەلی كاری گونجاو بۆ لاوانی كوردستان دابین بكات.\nكۆمەڵەی زەحمەتكێشانی كوردستان بە بۆنەی ئەم رووداوە دڵتەزێنەوە سەرەخۆشی خۆی ئاراستەی بنەماڵە‌و كەسوكاری قوربانیانی رووداوەكە دەكات‌و هیوای زووچاكبوونەوە بۆ برینداران دەخوازێت.\n31/1/2017 – 12/11/1395\n2017/01/31 /by عەتا\nhttps://www.komala.com/wp-content/uploads/2014/09/logo-KOMALA-2.jpg 518 800 عەتا https://www.komala.com/wp-content/uploads/2014/03/logo.png عەتا2017-01-31 08:45:472017-02-01 14:49:21راگەیاندنی كۆمەڵە بەبۆنەی گیان لەدەستدانی كۆڵبەرانی كورد\nڕاگەیاندنی کۆبوونەوەی سێ لایەنی کۆمەڵە بە بۆنەی رۆژی كۆمەڵە سمینارێكی سیاسی لە کۆڵن بەڕێوەدەچێت...


ئاگاداریەك لە كارەبای سلێمانییەوە - تۆڕی میدیایی خەڵک\nكارەبای سلێمانی رایگەیاند، ئاگاداری ئەو گەڕەكانە دەكەنەوە، كە پێوەری زیرەكیان بۆ دەبەسترێت جگە لە ستافی تایبەتی هۆبەكانی چاكسازی كارەبا و كۆمپانیا هیچ كەس بۆی نییە دەستكاری پێوەرەكان بكات بە پێچەوانەوە توشی لیپرسینەوەی یاسایی دەبێت.\nبەڕێوەبەرایەتی گشتی كارەبای سلێمانی رایگەیاند، ئاگاداری ئەو گەڕەكانە دەكەنەوە، كە پێوەری زیرەكیان بۆ دەبەسترێت جگە لە ستافی تایبەتی هۆبەكانی چاكسازی كارەبا و كۆمپانیا هیچ كەس بۆی نییە دەستكاری پێوەرەكان بكات، بە پێچەوانەوە توشی لیپرسینەوەی یاسایی دەبێت.\nئەوەش هاتووە، هیچ كەسێك بە ناوی زیادكردنی بڕی ئەمپێری كارەبای پێوەری زیرەك پارە بەكەس نەدات، چونكە كاری لەو شێوەیە ناكرێت.\nئاماژە بەوەشكراوە، لە كاتی بوونی هەر كێشەیەكیش هاوڵاتیان دەتوانن پەیوەندی بە ژمارە تەلەفۆنی ٠٧٧٠١٣٩٤٦٤٢ بكەن.\nپرۆژەی پێوەری زیرەكی كارەبا یەكێكە لە پڕۆژە ستراتیژییەكانی حكومەتی هەرێم بۆ چارەسەركردنی كێشەی كارەبا و پڕۆژەكە لە كۆتایی مانگی ٩ی ساڵی ٢٠١٩دا چووەتە بواری جێبەجێكردنەوە.\n01 شوبات 2021 1.15 pm\nخەڵك- نرخی سەعاتێك ئەمپێری كارەبای موەلیدە ئەهلییەكان لە ناو شاری سلێمانی بۆ مانگی یەك بە 37 دینار دیاری دەكرێت…


ماڵدینی به‌فه‌رمی چاره‌نووسی دۆنارومای له‌گه‌ڵ ئه‌یسی میلان ئاشكرا كرد – یاریگا سپۆرت\nHome/بازاری گواستنەوە/ماڵدینی به‌فه‌رمی چاره‌نووسی دۆنارومای له‌گه‌ڵ ئه‌یسی میلان ئاشكرا كرد\nماڵدینی به‌فه‌رمی چاره‌نووسی دۆنارومای له‌گه‌ڵ ئه‌یسی میلان ئاشكرا كرد\nپێش كۆتایی هاتنی ئه‌م وه‌رزه‌ی سێریا ئه‌ی، ده‌نگۆی زۆر ده‌رباره‌ی داهاتووی دۆنارومای گۆڵپارێزی ئه‌یسی میلان بڵاوكراوه‌یه، به‌ڵام ئه‌مڕۆ به‌ڕێوبه‌ری وه‌رزشی میلان به‌فه‌رمی چاره‌نووسی ئه‌و گۆڵپارێزه‌ی ئاشكرا كرد.\nپاوڵۆ ماڵدینی، به‌ڕێوبه‌ری وه‌رزشی میلان راگه‌یاندن، گرێبه‌ستی جانلویجی دۆناروما به‌فه‌رمی له‌گه‌ڵ میلان كۆتایی هات، بۆیه له‌م هاوینه ئه‌و گۆڵپارێزه ئیتاڵاییه به‌شێوه‌یه‌كی خۆرایی په‌یوه‌ندی به یانه‌یه‌كی تر ده‌كات.\nئه‌مه جاری یه‌كه‌م نییه كێشه له نێوان میلان و دۆناروما درووست بێت، پێشتریش به‌هۆی داوا كردنی مووچه‌ی زۆر، گۆڵپارێزه‌كه ناره‌زایه‌تی پیشاندا بوو و هه‌ر به‌وهۆیه‌وه، ره‌خنه‌یه‌كی زۆری له لایه‌ن هانده‌رانی میلان لێگرا، به‌ڵام دواجار هه‌ر ریزه‌كانی میلان جێده‌هێڵێت و هیچ هیوایه‌ك بۆ مانه‌وه‌ی نه‌ماوه.\n🚨 BREAKING: Gianluigi Donnarumma will leave AC Milan on a free transfer this summer, Paolo Maldini has confirmed 🔴⚫ pic.twitter.com/XmtFjRfrjC


له هه‌فته‌ی به‌یه‌كه‌وه‌ژیانی ئاینیدا نه‌ته‌و یه‌كگرتووه‌كان و پێشه‌وایانی ئاینی جه‌خت له‌سه‌ر یه‌كڕیزیی عیراق ده‌كه‌نه‌وه بۆ روبه‌روبوونه‌وه‌ی هه‌ره‌شه‌كانی داعش\nیەک شەممە, 08 شوبات 2015 09:17\nبه‌غداد، ٧ی شوباتی ٢٠١٥:- له رێوڕه‌سمی كۆتاییهاتنی "هه‌فته‌ی پێكه‌وه‌ژیانی ئاینی "، كه له‌لایه‌ن (یونامی) به‌هاوكاریی وه‌زاره‌تی ئه‌وقاف و كاروباری ئاینیی حكومه‌تی هه‌رێمی كوردستانه‌وه له هه‌ولێری پایته‌ختی هه‌رێمی كوردستانی عیراق رێكخرابوو ، سه‌ركرده ئاینییه‌كانی هه‌موو بیروباوه‌ڕه‌كان هه‌مان په‌یامه‌كه‌ی نه‌ته‌وه یه‌كگرتوه‌كانیان بۆ گفتوگۆ و ئاشتی دووپاتكرده‌وه له‌پێناو گه‌شه‌دان به ئاشته‌وایی نیشتمانی و شه‌ڕی دژی داعش (ده‌وه‌ڵه‌تی ئیسلامی له عیراق و شام).\nنوێنه‌رانی شیعه و سوننه و كریستان و سائیبه مه‌ندایی و یه‌زیدی و به‌هایی به‌گشتی له‌سه‌ر داواكردن بۆ ئاشتی و لێبورده‌یی كۆده‌نگ بوون به‌تایبه‌تی له كاتێكدا كه تیرۆریستان و گرووپه توندڕه‌وه‌كان له هه‌وڵی پارچه‌پارچه‌كردن و لاوازكردنی پێكهاته‌كانی كۆمه‌ڵگای عیراقین.\nله وته‌ی كردنه‌وه‌شیدا، جێگری نوێنه‌ری تایبه‌تی سكرتێری گشتیی نه‌ته‌وه یه‌كگرتووه‌كان بۆ عیراق جۆرجی بوستین و تی "سه‌ركرده‌كانی هه‌موو ئاینه‌كان به‌رپرسیارییه‌كی گه‌وره‌یان له ئه‌ستۆیه بۆ په‌ره‌دان و پاراستنی ئاشتی و یه‌كڕیزی له عیراقدا كه به‌ردی بناغه‌ی روبه‌روبوونه‌وه‌ی تیرۆر و داعشن".\nلای خۆشییه‌وه شێخ عیدۆ بابه‌شێخی نوێنه‌ری یه‌زیدییه‌كان ئاماژه‌ی به‌و هاوشانی و پشتگیرییه كرد كه موسڵمانان و كریستانه‌كانی عیراق نیشانیاندا له پێشكه‌شكردنی هاوكارییان بۆ یه‌زیدییه لێقه‌ماوه‌كانی كاره‌ساته‌كانی سنجاڕ دوای مانگی ئابی ٢٠١٤.\nهه‌روه‌ها به‌ڕێز بوستین وتیشی "له راستیدا په‌ره‌دان و به‌ره‌وپێشبردنی كارنامه‌ی ئاشته‌وایی نیشتمانی له‌سه‌ر بنه‌مای پره‌نسیپه‌كانی پێكه‌وه‌یی به به‌شداریكردنی سیاسییانه و ئاینییانه‌ی هه‌موو سه‌ركرده‌كانی عیراق كارێكی زۆر زۆر گرنگ و پێویسته".\n"هه‌فته‌ی پێكه‌وه‌ژیانی ئاینی" چه‌ندان چالاكی له‌سه‌رتاسه‌ری عیراقدا له‌خۆگرتبوو وه‌ك كۆنفرانسی هه‌مه‌ئاینی كه له‌لایه‌ن به‌ڕێز عه‌مار ئه‌لحه‌كیمی سه‌رۆكی ئه‌نجومه‌نی باڵای ئیسلامی عیراقی له ١٣ی كانونی دووه‌م و خزمه‌تی هه‌مه‌ئاینی له مزگه‌وتی شێخ عه‌بدولقادری گه‌یلانی له به‌غداد له ١ی شوبات و گفتوگۆی هه‌مه‌ئاینی له مه‌زاری سائیبه‌ی مه‌ندایی له ٢ی شوباتدا كه تێیاندا به‌شداربووان، به نوێنه‌رانی كۆمه‌ڵگاكانی مه‌ده‌نیشه‌وه، جه‌ختیان له‌سه‌ر چاكسازیی ده‌ستوری و كاراكردنی یاساكان كرده‌وه بۆ قه‌ده‌غه‌كردنی قسه‌ی ناشیرین و كینه‌دار. سه‌ركرده ئاینییه‌كانی هه‌موو بیروباوه‌ڕه‌كانیش چه‌ند پارچه‌یه‌كیان له كیتابه پیرۆزه‌كان بۆ ئاماده‌بووان خوێنده‌وه و له رێوڕه‌سمێكیشدا چه‌ندان كۆتر وه‌ك نیشانه‌ی یه‌كڕیزی فڕێندران. له هه‌ولێریش له رۆژانی ٥ و ٧ی شوبات چه‌ند چالاكییه‌كی هاوشێوه ئه‌نجامدران.


ڕاوێژکاریی زەریف لەگەڵ هاوشانە چینیەکەی لەبارەی بەرجام و دۆخی نەوتبەری ئێرانی - SAHAR KURDISH (Sorani)\nڕاوێژکاریی زەریف لەگەڵ هاوشانە چینیەکەی لەبارەی بەرجام و دۆخی نەوتبەری ئێرانی\nمحەممەد جەوادی زەریف وەزیری دەرەوەی کۆماری ئیسلامیی ئێران و وانگ ئی وەزیری دەرەوەی چین ئەمڕۆ شەممە لەپەیوەندییەکی تەلەیفونیدا لەبارەی بەرجام(ڕێککەوتنی ناڤۆکی) و دواڕەوشی نەوتبەری ئێرانی وتووێژیان کرد.\nبەپێی ڕاپۆری هەواڵدەریی فارس، زەریف و وانگ ئی لەو پەیوەندییە تەلەیفونییەدا جەختیان کرد لەسەر پێویستیی پاراستنی بەرجام و پێبەندبوونی هەموو لایەنەکان بە بەڵێنیەکانیان.\nوەزیری دەرەوەی چین هەروەها لەو وتووێژەدا وێڕای دەربڕینی مەخابنی لەقەومانی ئەو ڕووداوە بۆ نەوتکێشی ئێرانی ڕایگەیاند، هێزە فریاگوزارییە چینییەکان ئەوپەڕی هەوڵیان دەکاردەگرن بۆ کۆنترۆڵ کردنی ئاگرەکەو یارمەتییەکانیان بەردەوام دەکەن.\nشەوی شەممەی ڕابردوو(شەشی ژانڤییە) کەشتییەکی بارهەڵگری چینی-هۆنگ کۆنگی لە کەنارەکانی ڕۆژهەڵاتی چین خۆی لە نەوتکێشێکی ئێرانی دا . ئەو ڕووداوە، بووەتە هۆی تەقینەوەو ئاگرکەوتنەوەی نەوتبەری ئێرانی. سی و دوو فەرمانبەر و سەرنشینی نەوتبەری ئێرانی(سییان ئێرانی و دووانیان بەنگلادشی) لەو ڕووداوەدا بێ سەروشوێن بوون.\nبەهەوڵی فریاگوزاران، تەرمی سێ کارمەندی ئێرانیی ئەو نەوتبەرە لەڕۆژانی ڕابردوودا دۆزراوەتەوە.\nJan 13, 2018 16:00 Asia/Tehran\nوەزیری دەرەوەی چین لە چاوپێکەوتنی لەگەڵ زەریف : پیکەن پەیوەندیە ئابوورییەکانی لەگەڵ تاران بەردەوام دەکا\nوەزیری دەرەوەی چین لە دیداریدا لەگەڵ زەریف: پکەن پێوەندیی ئابووریی لە تاران درێژە پێ دەدات


07:44 - 18/02/2020\nبۆچی نه‌ته‌وه یه‌كگرتووه‌كان جه‌نگه‌كانی خۆرهه‌ڵاتی ناوه‌ڕاستی پێ چاره‌سه‌ر ناكرێت؟\nگۆڤاری ئیكۆنۆمیستی به‌ریتانی شیكارییه‌كی له‌باره‌ی شكستی نه‌ته‌وه یه‌كگرتووه‌كان له كۆتاییهێنان به جه‌نگه‌كان له خۆرهه‌ڵاتی ناوه‌ڕاست بڵاوكردووه‌ته‌وه و پێی وایه نه‌ته‌وه یه‌كگرتووه‌كان زیاتر له پاراستنی ئاشتیدا سه‌ركه‌وتوو بووه وه‌ك له به‌رپاكردنی ئاشتی، باس له‌وه‌ش ده‌كات كه جه‌نگ له خۆرهه‌ڵاتی ناوه‌ڕاست له ڕاستیدا به جه‌نگێكی ناخۆیی و ئه‌هلی هه‌ژمارناكرێت، به‌ڵكو چه‌ندین لایه‌نێك تیایدا به‌شدارن كه هیچ په‌یوه‌ندییان به‌و وڵاتانه‌وه نییه جه‌نگ و ململانێیان تێدایه.\nگۆڤاره‌كه ئاماژه بۆ ئه‌وه ده‌كات، نه‌ته‌وه یه‌كگرتووه‌كان ته‌نانه‌ت له‌ئاست ڕێگرتن له خۆپڕچه‌ككردنی ئه‌و وڵاتانه‌شدا ده‌سته‌وه‌ستانه كه ململانێیان تێدایه، وه‌ك چۆن شكستی هێناوه له سزادانی ئه‌و لایه‌نانه‌ی كه قه‌ده‌غه‌ی سه‌ر خۆپڕچه‌ككردنیش ده‌شكێنن.\nدوای ده‌یه‌یه‌ك له كوشتوبڕ خێزانه سوریه‌كان له‌سه‌ر شه‌قامه‌كان ڕه‌قده‌بنه‌وه\nته‌نانه‌ت دوای ده‌یه‌یه‌ك له كوشتوبڕی به‌رده‌وام، هێشتا شه‌ڕی ناوخۆیی سوریا تووشی حه‌په‌سانت ده‌كات، به‌م زووانه زیاتر له 700 هه‌زار كه‌س به‌هۆی هێرشی سوپای سوریا بۆ سه‌ر ئیدلب هه‌ڵاتوون، ئیدلب دوایین ناوچه‌ی سوریایه له‌ژێر ده‌ستی ئه‌و هێزانه‌دا مابێت كه پێیان ده‌وترێت ئۆپۆزسیۆن. ئه‌و خه‌ڵكه له‌م سه‌رمایه‌دا (نزیكه‌ی سفری سیلیزی) له‌به‌ر بێ شوێنی له‌سه‌ر شه‌قامه‌كان ده‌خه‌ون.\nله‌به‌رئه‌وه‌ی توركیا ڕێنادات ملیۆنان په‌نابه‌ر له باشووره‌وه بچنه سنووره‌كانیانه‌وه، هه‌زاران چه‌كداری بۆ خاوكردنه‌وه‌ی پێشڕه‌ویه‌كانی سوریا بڵاوكردووه‌ته‌وه، له‌گه‌ڵ بوونی فڕۆكه‌كانی له ئاسمان و میلیشیاكانی له‌سه‌ر زه‌وی ڕیسك به دروستكردنی قه‌یرانێكی نوێوه ده‌كات له‌گه‌ڵ ڕووسیا كه پشتگیری له ڕژێمی سوریا ده‌كات. ئاكامه‌كه‌شی ئه‌وه‌بوو به‌لایه‌نی كه‌مه‌وه 10 سه‌ربازی توركیا له سنووره‌كه‌دا كوژران.\nبه‌له‌به‌رچاوگرتنی ئه‌م زانیاریانه جیر پیدرسن نێردراوی تایبه‌تی نه‌ته‌وه یه‌كگرتووه‌كان بۆ سوریا سه‌رقاڵی پێكهێنانی لیژنه‌یه‌كه بۆ سه‌رله‌نوێ داڕشتنه‌وه‌ی ده‌ستووری سوریا، به‌شار ئه‌سه‌دیش وتی گوێ به‌و لیژنه‌یه نادات. له‌گه‌ڵ نزیكبوونه‌وه‌ی ڕژێمی سوریا له شاری ئیدلب، له‌كاتێكدا ملیۆنێك كه‌سی تر خۆیان ئاماده‌كردووه ناوچه‌كه جێبهێڵن، هه‌ر له‌سه‌ره‌تاوه نه‌ته‌وه یه‌كگرتووه‌كان كاتی له‌كیسدا و خه‌ریكی سڕینه‌وه‌ی ئاره‌قی ناوچه‌وانی خۆی بوو.\n13 نێرده‌ی نێوده‌وڵه‌تی له شاره‌سه‌ركردنی برینه‌كانی خۆرهه‌ڵاتی ناوه‌ڕاست شكستیان هێنا\nله ساڵی 2011وه 13 نێرده‌ی نه‌ته‌وه یه‌كگرتووه‌كان ڕۆڵی برینپێچیان ده‌بینی و هه‌وڵی ساڕێژكردنی برینی شه‌ڕه ناوخۆییه‌كانی خۆرهه‌ڵاتی ناوه‌ڕاستیان ده‌بینی، چواریان بۆ سوریا، شه‌شیان بۆ لیبیا و سیانیان بۆ یه‌مه‌ن، به‌ڵام هیچیان له‌كاره‌كانیان سه‌ركه‌وتوو نه‌بوون.\nجه‌نگی سوریا له كۆتایی نزیكنه‌بووه‌ته‌وه له‌به‌رئه‌وه‌ی ڕژێمه‌كه‌ی دوژمنه‌كانی سه‌رده‌بڕێت، لیبیا و یه‌مه‌نیش بوونه‌ته دوو وڵاتی شكستخواردوو، له باشترین بارودۆخدا هه‌وڵه‌كانی نه‌ته‌وه یه‌كگرتووه‌كان بێ ئاكام بوون. له خراپترین بارودۆخیشدا ئه‌و هه‌وڵانه یارمه‌تی لایه‌نێكی جه‌نگه‌یان داوه تا پێشڕه‌وی زیاتر بكات.\nچۆن شه‌ڕه ناوخۆییه‌كان كۆتاییان دێت؟\nچه‌ندین توێژینه‌وه‌ی ئه‌كادیمی له‌باره‌ی چۆنیه‌تی كۆتاییهاتنی جه‌نگه‌كانه‌وه كراون. یه‌كێك له تویژینه‌وه‌كان به‌و ئه‌نجامه گه‌یشتووه كه ئه‌گه‌ر ژنان له گفتوگۆكاندا به‌شداربن ئه‌گه‌ری سه‌ركه‌وتنیان زیاتره.\nیه‌كێكی تریان مه‌زه‌نده ده‌كات ئه‌گه‌ر چه‌ند جارێكیش ئاگربه‌ست شكستبێنێت دواتر هه‌ر سه‌ركه‌وتوو ده‌بێت، وه‌ك ئه‌وه‌ی بڵێت، ئه‌گه‌ر یه‌كه‌مجار سه‌ركه‌وتوو نه‌بوویت، پێویسته جارێكی تر هه‌وڵبه‌یته‌وه.\nبه گشتی، جه‌نگه‌كان كاتێك كۆتاییان دێت كه لایه‌نێك بڕیاری ئه‌وه بدات، به‌رده‌وامبوون له شه‌ڕ، تێچووه‌كه‌ی له قازانجه‌كانی زیاتره. ئه‌سته‌مه ئه‌مه ببێته بژارده‌ی لایه‌نیێكی دۆڕاوی شه‌ڕێكی ناوخۆیی، شه‌ڕكه‌ره‌كان ناتوانن به ئاسانی ده‌ستبه‌رداری چه‌كه‌كانیان بن و بڕۆنه‌وه ماڵه‌وه، له‌به‌رئه‌وه‌ی هه‌ندێك جار دۆڕان به واتای قڕبوون دێت.\nسالی 1997 باربه‌را واڵته‌ر شیكاریی بۆ شه‌ڕو ململانێی نیوسه‌ده كرد كه له كۆتاییدا له‌به‌نده‌ری چاره‌سه‌ردا له‌نگه‌ریان گرت. له توێژینه‌وه‌كه‌یدا گه‌یشته ئه‌و ده‌رئه‌نجامه‌ی كه ته‌نها 20%ی شه‌ڕه ناوخۆییه‌كان به ڕێككه‌وتنی ئاشتی كۆتاییان هاتووه، ئه‌و نووسیویه‌تی و ده‌ڵێت، ئه‌و لایه‌نانه‌ی جه‌نگی ناوخۆیی هه‌ڵده‌بژێرن به‌رده‌وام بژارده‌یه‌كیان هه‌یه كه شه‌ڕكردنه تا كۆتایی.\nهێز گره‌نتی ده‌سته‌به‌ركردنی ئاشتی ناكات\nگۆڤاری ئیكۆنۆمیست ده‌ڵێت، ئه‌گه‌ر بێگانه‌كان ویستیان ببنه نێوه‌ندگیری ڕێككه‌وتنێك، پێویسته ئه‌م پێودانگانه بگۆڕن، بۆ نمونه ڕێككه‌وتنی دایتۆن، كه ئه‌مه‌ریكا له 1995دا دانووستانی له‌سه‌ر ده‌كرد بۆ كۆتاییهێنان به جه‌نگی بۆسنه، زۆر باسده‌كرێت. به‌ڵام ئه‌مه‌ریكا و هاوپه‌یمانه‌كانی له ناتۆ ته‌نها ناوبژیوان نه‌بوون، به‌ڵكو بۆمبیشیان به‌سه‌ر لایه‌نێكی شه‌ڕه‌كه‌دا به‌رده‌دایه‌وه. واته كاتێك هه‌وڵه دیپلۆماسیه‌كان به چه‌ك پشتگیری ده‌كرێن سه‌ركه‌وتوو نابن. ئه‌مه‌ریكا، سه‌ره‌ڕای به‌هێزییه‌كه‌ی، نه‌یتوانی ئاشتی هه‌میشه‌یی له ئه‌فغانستان و عێراق به‌رپا بكات.\nنه‌ته‌وه یه‌كگرتووه‌كان ئاشتی پارێزه، به‌ڵام ئاشته‌وایی به‌رقه‌رار ناكات\nزۆرجار نه‌ته‌وه یه‌كگرتووه‌كان له پاراستنی ئاشتیدا سه‌ركه‌وتوو بووه، به‌پێچه‌وانه‌ی به‌رقه‌راركردنی ئاشته‌واییه‌وه. ململانێ له‌سه‌ر خاك له قوبرس، هه‌رچه‌نده تا ئێستا چاره‌سه‌ر نه‌كراوه، له نه‌وه‌ده‌كانه‌وه كه‌سی له‌سه‌ر نه‌كوژراوه، به‌ڵام پێویسته ئاشتی تیادا به‌رقه‌رار بێت تا بپارێزرێت.\nزۆر به ئه‌سته‌م نه‌ته‌وه یه‌كگرتووه‌كان ڕێی به وڵاتانی ده‌ره‌كی داوه بۆ سه‌پاندنی ئاشتی هێز به‌كاربهێنێت. ئه‌گه‌ر ئه‌وه شكستی هێنابێت، یه‌كێك له شه‌ڕكه‌ره‌كان ڕێی نه‌داوه هێزی ئاشتی پارێزی ته‌پله شین بچنه نێوانیانه‌وه، وه‌ك ئه‌وه‌ی له سوریا ڕوو ده‌دات. به‌و شێوه‌یه نه‌ته‌وه یه‌كگرتووه‌كان ئامانجه‌كانی له‌سه‌ر ئاستێكی نزم ده‌ستنیشان ده‌كات.\nدوای ڕاگرتنی ئاگربه‌سه‌كانی سوریا و یه‌مه‌ن چی ڕوویدا؟\nگۆڤاری ئیكۆنۆمیست باس له‌وه‌ش ده‌كات، ستیڤان دیمستۆرا نێرده‌ی پێشووی نه‌ته‌وه یه‌كگرتووه‌كان بۆ سوریا ئاگربه‌ستی ناوخۆیی له سوریا په‌یڕه‌وده‌كرد و ناوی لێنا (ناوچه‌كانی سڕكردن). ساڵی 2018 ئه‌نجومه‌نی ئه‌تڵه‌سی توێژینه‌وه‌ی له‌سه‌ر 18 ئاگربه‌ستی له‌و جۆره‌كرد له ده‌وروبه‌ری دیمه‌شقی پایته‌خت، تێكڕای ئه‌م ئاگربه‌ستانه ته‌نها 10 ڕۆژ خۆیان ڕاگرتووه، سێ ڕێككه‌وتنیشیان له مانگێك زیاتر خۆیان گرت.\nسه‌رجه‌م ئه‌م ئاگربه‌ستانه بواریان بۆ به‌شار ئه‌سه‌د ڕه‌خساند هێزه‌كانی كۆبكاته‌وه. له‌و كاته‌دا سوریا هێنده سه‌ربازی نه‌مابوو له‌هه‌موو به‌ره‌كاندا شه‌ڕی بۆ بكه‌ن، ئه‌وانه‌شی كه هه‌یبوون له شه‌ڕكردندا خراپ بوون. سه‌ره‌ڕای ئه‌وه‌ی ڕژێم نه‌یده‌توانی له‌بوونی چه‌كدارانی ئۆپۆزسیۆن له ده‌وروبه‌ری دیمه‌شق بێده‌نگ بێت، له هه‌مان كاتیشدا توانای نه‌بوو شه‌ڕی كۆڵان به‌كۆڵان به چه‌كداره‌كانی بكات. به یارمه‌تی نه‌ته‌وه یه‌كگرتووه‌كان ئه‌سه‌د چه‌ندین ڕێككه‌وتنی له شارۆچكه‌كاندا كرد و دانیشتوانه‌كه‌ی برسیكردن تا ناچاریان بكات خۆیان به‌ده‌سته‌وه بده‌ن.\nله به‌نده‌ری حه‌دیده‌ی یه‌مه‌نیش هه‌مان ڕێوشوێن گیرایه به‌ر. له مانگی دیسه‌مبه‌ری 2018دا لایه‌نه شه‌ڕكه‌ره‌كان له ستۆكهۆڵمی پایته‌ختی سوید گه‌یشتنه ڕێككه‌وتن، ده‌ستبه‌جێ داوای ئاگربه‌ست و سه‌رله‌نوێ بڵاوكردنه‌وه‌ی هێزه‌كان درا. ساڵێك دوای ئه‌و ئاگربه‌سته ڕێكخراوه فریاگوزارییه‌كان ڕایانگه‌یاند، تا ئێستاش حه‌دیده مه‌ترسیدارترین ناوچه‌ی یه‌مه‌نه بۆ هاوڵاتیانی مه‌ده‌نی، یه‌ك له‌سه‌ر چواری كوژراوی شه‌ڕی یه‌مه‌ن له‌م ناوچه‌یه بوون.\nشه‌ڕه‌كانی خۆرهه‌ڵاتی ناوه‌ڕاست ململانێی ناوخۆیی نین\nهه‌رچه‌نده نه‌ته‌وه یه‌كگرتووه‌كان جه‌خت له‌سه‌ر دروستكردنی ناوچه‌ی ئارام ده‌كاته‌وه، به‌ڵام له‌ڕاستیدا هیچ شه‌ڕێكی خۆرهه‌ڵاتی ناوه‌ڕاست به ململانێی ناوخۆیی هه‌ژمار ناكرێت. ێران و ڕووسیا ده‌ستوه‌ردانیانكرد و پشتگیری به‌شار ئه‌سه‌دیان كرد، وڵاتانی كه‌نداو پاره و چه‌كیان دایه ئۆپۆزسیۆنی سوریا، یه‌مه‌نیان به پشتگیری ئه‌مه‌ریكا وێران كرد، دۆخه‌كه له لیبیا هێنده ناجێگیره ته‌نانه‌ت وڵاتێكی وه‌ك چاد، كه خۆی به‌ده‌ست هه‌ژارییه‌وه ده‌ناڵێنێت، بووه‌ته لایه‌نێكی شه‌ڕه‌كه.\nبه‌ڵام وادیاره كه نه‌ته‌وه یه‌كگرتووه‌كان ده‌سته‌وه‌ستانه له وه‌ستاندنی ئه‌م پشتگیریانه، سوریا نه‌چووه‌ته ژێر بڕیاری قه‌ده‌غه‌كردنی چه‌كه‌وه، له‌كاتێكدا كۆتوبه‌نده سه‌پێنراوه‌كانی یه‌مه‌ن ته‌نها به‌سه‌ر چه‌ند لایه‌نێكی دیاریكراوی وه‌ك حوسیه‌كاندا جێبه‌جێ ده‌كرێن.\nمه‌زه‌نده ده‌كرێت ئه‌نجومه‌نی ئاسایش شكستبهێنێت، له‌كاتێكدا هه‌ریه‌ك له ئه‌مره‌یكا، ڕووسیا، چین، فه‌ره‌نسا و به‌ریتانیا مافی ڤیتۆ له ڕه‌تكردنه‌وه‌ی سه‌پاندنی قه‌ده‌غه‌كردنی كڕینی چه‌ك به‌سه‌ر ئه‌م دوو وڵاته‌دا به‌كارده‌هێنن. ته‌نانه‌ت لێپرسینه‌وه له توركیا و ئیماراتیش ناكات كه به‌رده‌وام بڕیاری قه‌ده‌غه‌كردنی ڕه‌وانه‌كردنی چه‌ك بۆ لیبیا پێشێل ده‌كه‌ن.\nنه‌ته‌وه یه‌كگرتووه‌كان ده‌رمانێكی وه‌همی پێشكه‌ش ده‌كات\nبه‌رپرسان ده‌ڵێن به‌و په‌ڕی توانایانه‌وه كارده‌كه‌ن، له كۆنگره‌یه‌كدا كه مانگی دیسه‌مبه‌ر له ڕۆما گرێدرا، دیمستۆرا خۆی وه‌ك پزیشكێك به‌راورد كرد كه نه‌خۆشییه‌كی درێژخایه‌ن چاره‌سه‌ر ده‌كات. ئه‌و پرسیاری كرد (ناتوانیت هه‌موو نه‌خۆشییه‌ك چاره‌سه‌ر بكه‌یت، هه‌ندێك نه‌خۆشی چاره‌سه‌ری قورسه، به‌ڵام ئایا ده‌كرێت ده‌ستبه‌رداری نه‌خۆشه‌كه‌ت بیت؟ تۆ هه‌وڵ ده‌ده‌یت ئازاره‌كان كه‌مبكه‌یته‌وه تا بگه‌یته دۆزینه‌وه‌ی چاره‌سه‌رێك).\nبه‌ڵام نه‌ته‌وه یه‌كگرتووه‌كان زۆربه‌ی كات له‌وه‌شدا شكستی هێناوه، له‌به‌رئه‌وه‌ی ناتوانێت ڕێ له ڕۆیشتنی به‌لێشاوی چه‌ك بگرێت، سه‌رۆكایه‌تی گفتوگۆیه‌ك ده‌كات كه له ڕاستیدا هیچ په‌یوه‌ندی به واقعه‌وه نییه. ڕێككه‌وتن له‌سه‌ر دانانی ئه‌ندامانی لیژنه‌ی نووسینه‌وه‌ی ده‌ستووری سوریا زیاتر له ساڵێكی خایاند. به‌شار ئه‌سه‌د وتی، ئه‌و شانده‌ی بۆ یه‌كه‌م كۆبوونه‌وه نێردراون سیفه‌تی فه‌رمییان نه‌بووه. تا ئێستاش گفتوگۆكان به شه‌له‌شه‌ل به‌رده‌وامن، ئه‌م نه‌ك وه‌كو ئه‌و ئازارشكێنه نییه كه دیمستۆرا باسی ده‌كات، به‌ڵكو چاره‌سه‌ر و ده‌رمانێكی وه‌همییه.


یەکگرتوویی کۆڵەکەی دینە - Mehr News Agency\nAP ١٣٩٨ Aban ٢٠ ٠٨:١٦\nNews Code 29277\nمەولەوی نەزیر ئەحمەد سەلامی ئەندامی سوننەی مەجلیسی خوبرەکانی رێبەری لە پارێزگای سیستان و بەلووچستان لە وتووێژ لە گەڵ هەواڵنێری بەشی ئایین و ئەندێشەی ئاژانسی هەواڵی مێهر، سەبارەت بە پێگەی یەکگرتوویی ئیسلامی لە ڕەوتی ڕابوونی ئیسلامی لەوڕۆکەدا وتی: پرسی یەکگرتوویی نەک بەرژەوەندییەکی کاتی و سیاسیی سەڵەت، بەڵکوو کۆڵەڵە و پرێسنیپێکی ئایین و یەکێکە لە پرسە سەرەکییەکانی قورئان و سوننەتی پێغەمبەری بەرزی ئیسلام (س‌خ)ـه.\nئەندامی سوننەی مەجلیسی خوبرەکانی رێبەری وتیشی: لە ١٢٠ ساڵی ڕابردوو دوو شەپۆل بۆ یەکگرتوویی ئیسلامی سەریان هەڵداوە؛ یەکەمیان، چالاکییەکانی سەید جەماڵەدین ئەسەدئابادییە کە بە یەکەمایەتی بەخشین بە ئاگایی ئۆمەی ئیسلامی و بووژانەوەی یەکگرتوویی ئیسلامی ڕاپەری و کەسایەتیگەلێکی وەک محەمەد عەبدە، ڕەشید ڕەزا، حەسەن بەنا، جەماعەتی ئیخوانی و کۆمەڵەی ئەلئەزهەر و هەروەها شێخ شەڵتووت لە قووتابخانەی ئەودا پەروەردە بوون. ئەم ڕەوتە بۆ ماوەیەک وەستا و یەکگرتوویی ئیسلامی فەرامۆش کرا هەتا بە سەرکەوتنی شۆڕشی ئیسلامی لە لایەن ئیمام خومەینی (رە)یەوە پرسی یەکگرتوویی بووژایەوە. هەوڵەکانی ئیمام زۆر سەرکەوتووانە تا ئێستا بەردەوام بووە و کۆنفڕانسی یەکگرتووی ئیسلامی و دامەزرانی کۆمەڵەی جیهانی مەزهەبە ئیسلامییەکان و ... لە ئەنجامی ڕەوتی دووهەمن.\nناوبراو بە ئاماژە بە نەبوونی رێبەری شیاو و لێهاتوو لە زۆربەی وڵاتانی ئیسلامی بۆ گەیشتن بە یەکگرتوویی ئیسلامی، زیادی کرد: ئاگایی بەخشین بە ئۆمەی ئیسلامی و ڕابوونی ئۆمەی ئیسلامی لە رۆژئاوای ئاسیا، رۆژئاوای ئەفریقا و رۆژهەڵاتی ناڤین گۆڕانکاریگەلێکن کە لە پاش شۆڕشی ئیسلامی و لە سای ئەو شۆڕشەوە مومکین بووە.\nمەولەوی سەلامی لە درێژەدا بۆ سەبارەت بە نمانەیەکی گونجاوی یەکگرتوویی و نزیکبوونەوەی مەزهەبی لە گۆشەنیگای سوننەوە، ڕایگەیاند: ئەو نمانەیە لە باری تیۆرییەوە هەمان بابەتگەلێک لە خۆ دەگرێت کە لە قورئان و سوننەتی ڕەسولەڵڵا و پێشەوایانی ئاییندا بە کامڵی ئاماژەیان پێ دراوە و کردەکی و پراتیگیشی بریتییە لە پێڕەوکردن و ڕاپەڕاندنی پرسە تیۆرییەکان. ئەگەرچی لام وایە کە ئێمە لەوبارەیەوە هێشتا لە نیوی رێگەداین و نەمانتوانیوه ئەو ڕاهێنانانە بگەیێنینە ئامانجی خۆی.\nنوێنەری پارێزگای سیستان و بەلووچستان لە مەجلیسی خوبرەکانی رێبەری سەبارەت بە ئاستەنگەکانی بەردەم لایەنی کردەکی یەکگرتوویی، ئاماژەی بە دوو ئاستەنگی دەرەکی و ناوەکی کرد و ڕاشیگەیاند: ئاستەنگی دەرەکی دوژمنانی ئۆمەی ئیسلامین کە دژی هەموو هۆکار و ئەجێندایەکن کە دەبێتە هۆی مانەوە و پێشکەوتن و گەشەی ئۆمەی ئیسلامی و ناهێڵن کە ئۆمەی ئیسلامی بگاتە ئاستێک کە بتوانێ ئایدیا و تیۆرییەکانی ڕاپەڕێنێت و بەو مانایە کوفر چ نییە جیا لە دژایەتی کردنی ئیسلام و پێشکەوتنی پێڕەوانی. لە بەرامبەردا ئاستەنگی ناوەکی بریتییە لە هەمان کەم تاقەتی، بەرچاوتەنگی، ڕادیکاڵیزم، تووندئاژۆیی و بێ فیکرییەک کە لە نێوان مەزهەبە ئیسلامییەکاندا سەر هەڵدەدا و دەبێتە هۆی ئەوەی ئەو ئۆمەیە دەستی بە یەکگرتوویی گونجاوی خۆی نەگات.\nناوبراو ئاگایی بەخشین بە هەموو چینەکانی خەڵکی لە بابەتی بەرژەوەندیی یەکەی ئۆمەی ئیسلامیی بە تاقە رێگەی دەربازبوون لە ئاستەنگەکان زانی و جەختی کرد: ئەوی باش بێت بۆ هەمووان باشە و ئەوی خراپە بۆ هەمووان خراپە و دوژمن دەیەوێ لەو دوو بژێرەدا سەر لە ئۆمەی ئیسلامی بشێوێنێت. هەڵبەت بۆ وەدی هێنانی یەکگرتوویی و تێکشکاندنی پیلانەکانی دوژمنان رێکارگەلێکی زۆر هەن کە لەوان دەکرێ ئاماژە بە بەڕێوەچوونی کۆنفڕانسی یەکگرتوویی و دامەزرانی کۆمەڵەی جیهانی نزیکبوونەوەی مەزهەبەکان بکرێت. بەڵام بە داخەوە ئەو هەوڵانە تەنیا لە لایەن کۆماری ئیسلامی ئێرانەوە پێڕەو دەکرێت و وڵاتانی دیکەی ئیسلامی ئەگەرچی NGO و حزبەکانی سیاسی و ... لەو وڵاتانە پرسی یەکگرتووییان قبووڵ کردووە، لەوبارەیەوە کەمتەرخەمی دەنوێنن.


گیان له ده‌ست دان و بریندار بوونی چوار كرێكار له ئیسفه‌هان و ئیلام هه‌واڵه‌کان\nژوئن 20, 2021 4\nڕۆژی شه‌ممه ٢٩ی جۆزه‌ردان، چوار كرێكار له شاره‌كانی ئیسفه‌هان و ئیلام، به هۆی نه‌بوونی ئیمه‌نی شوێنی كار تووشی ڕووداو بوون كه به هۆیه‌وه سێ كرێكار گیاینان له ده‌ست دا و كرێكاریكی دیكه‌ش به‌سه‌ختی بریندار بوو.\nبه پێی ڕاپۆرته‌كان، دوو كرێكاری كه‌ندنی چاڵی ئاوه‌ڕۆ له بینایه‌كی كۆنی شاری ئیسفه‌هان، به هۆی ڕووخانی دیواری چاڵه‌كه گیانیان له ده‌ست داوه. هه‌روه‌ها به هۆی ڕووخانی دیواری تونێلی “كه‌بیر كوه”ی شاری ئیلام، كرێكارێك گیانی له ده‌ست دا و كرێكارێكی دیكه‌ش به‌سه‌ختی بریندار بوو.


لەماوەى 24 کاتژمێردا\nرێکخراوى تەندروستى جیهانى زیابونێکى پێوانەیی ئامارى توشبووانى کۆرۆناى لەسەر ئاستى جیهان ڕاگەیاند، بە تۆمارکردنى 228102 حاڵەتى نوێ لەماوەى 24 کاتژمێردا.\nبەپێی راپۆرتى رۆژانەى ڕێکخراوەکە کە ئەمڕۆ هەینى بڵاویکردەوە، زۆرترین زیادبوونى حاڵەتەکانى توشبوون لە ئەمریکا و بەرازیل و هندستان و باشورى ئەفریقا تۆمارکراون.\nژمارەى پێوانەیی پێشوو توشبوون کە رێکخراوى تەندروستى جیهانى تۆماریکردبوو 212326 حاڵەت بوو کە رۆژى چوارى تەموز تۆمارکرابوو. بەڵام حاڵەتەکانى گیان لەدەستدان بەجێگیریی ماونەتەوە کە رۆژانە نزیکەى پێنج هەزار حاڵەتى نوێ تۆماردەکرێت.\nمارک ریان بەڕێوەبەرى بەرنامەى فریاگوزاریی ڕێکخراوى تەندروستى جیهانى دەڵێت، پێناچێت ڤایرۆس کۆرۆنا بەتەواوى بنەبڕبکرێت.\nوتیشى "لەقۆناغى ئێستادا پێناچێت بتوانرێت ڤایرۆسەکە لەناوببرێت، بەڵام کۆنتڕۆڵکردنى کانگاى بڵاوبوونەوەى جیهان لەدۆخێکى خراپ دوردەخاتەوە، کە گەیشتنە بە لوتکەى دووەمى توشبوون و گەڕانەوەى ناچارى بۆ سەپاندنەوەى قەدەغەى گشتى".\nبەپێی دوایین ئامارەکان، لەئێستادا کۆى گشت توشبوون بە ڤایرۆسى کۆرۆنا لەسەر ئاستى جیهان 12 ملیۆن و 541 هەزار و 990 حاڵەتە، کە 560 هەزار و 54 کەسیان مردوون و حەوت ملیۆن و 301 هەزار و 227 کەسیان چاکبوونەتەوە.


پارتی دیموكرات ناوی كاندیدەكانی بۆ كابینەی نوێی حكومەتی هەرێم ئامادە كردووە و سەرۆكی راسپێراویش بۆ پێكهێنانی حكوومەت دەیەوێت بە زووترین كات كابینەی نۆیەم دەستبەكار بێت.\nشیرین ئامێدی، ئەندامی سەركردایەتی پارتی دیموكرات دەڵێت: لە رووی یاساییەوە دوای دەرچوونی مەڕسوومی سەرۆكایەتی هەرێم بۆ سەرۆكی حكومەت، لە ئێستادا پارتی كەسانی شایستەی دەستنیشان كردون، بە پێی توانا و لێهاتوویی و پسپۆڕی لە شوێنەكان دادەنرێن، بۆ ئەوەی لە خزمەتی گەل و نشتیماندا بن.\nئەو ئەندامەی سەركردایەتی پارتی بۆ پێگەی فەرمی حیزبەكەی راشیگەیاند، سەرۆكی حكوومەت زۆر جیددییە بۆ ئەوەی بە زووترین كات كابینەی نۆیەم دەستبەكار بێت.\nلەبارەی ئامادەكردن و تەواوبوونی سیڤی كاندیدانی پارتی بۆ پۆستەكانی كابینەی نوێی حكومەتی هەرێمی كوردستان، ئامێدی رایگەیاند، پارتی لەدوای هەڵبژاردنی پەرلەمانی كوردستانەوە ئامادەكاری خۆی كردووە بۆ حكومەت، بۆ ئەوەی خەڵكی شایستە بۆ پۆستەكان دابنێت، بەڵام دواكەوتنی حكوومەت بۆ ئەوە بوو لایەنەكانی تریش بتوانن نوێنەرانی خۆیان دەستنیشان بكەن.\nشیرین ئامێدی ئەوەش دەڵێت: لەم قۆناغە سەختە، چاوی وڵاتانی ئیقلیمی و دەوڵە‌تان لەسەرمانە، كە ئەو كابینەیە چ گۆڕانكارییەكی تێدا دەكرێت، بۆیە ئەو كەسانەی دیاری كراون، دەبێت بتوانن ئەو پڕۆژەیەی لە حكوومەت ئامادەمان كردووە و لە كاتی هەڵبژاردن پێشكەش بە گەلەكەمانمان كردووە، بە كردەوە كاریان لەسەر بكەن و ئەو كەسانە بن كە بتوانن لە خزمەتی ئەمن و ئاسایش و گەل و نشتیماندا بن و لە ئاست ئەو پەیام و بەرنامەیەی پارتیدا بن بۆ ئەم قۆناغە.


Kurdîpêdiya - 25-10-2013\n📅 25-10-2013 ℹ | 🏷 Pol: Rêkewt û Rûdaw | Zimanê babetî: 🏳 کوردیی ناوەڕاست | 👁🗨\n- سەرلەبەیانی ئەمڕۆ ماراسۆنی نێودەوڵەتیی هەولێرهەولێر بە بەشداری شەش هەزار کەس لە 24 وڵاتەوە لە شەقامی 60 مەتری ئەو شارە لەبەردەم پارکی سامی عەبدولڕەحمان دەستی پێکرد.\n➕ Ev babete ji layê: (Hawrê Baxewan) li: Oct 25 2013 11:17AM hatiye tumarkirin\n✍ Ev babete bu dwîmahîk car ji layê: (Hawrê Baxewan)ve: Feb 8 2019 8:57AM hatiye rast vekirin\n👁 Ev babete 6,964 car hatiye dîtin\n1. 👁 حاجیانی هەرێم نزیکەی 250 تەن دیاری و کەلوپەل بەبڕی 3 ملیۆن دۆلار بۆ کوردستان دەبەنەوە\n1. 👁 مژدە و بانگ لە (کۆمەڵەی هاوبیرانی کوردایەتی) یەوە K H K\n1. 👁 (SEBAH MURADİ (RENAS KATO\n2. 👁 حەبیبوڵڵا گوڵپەری پوور - باهۆز\n3. 👁 سەباح مورادی (رێناس کاتۆ)\n4. 👁 صباح مرادي (ريناس كاتو)


نزیكەی 7 هەزار كەس تووشی كۆرۆنا بوون – تۆڕی میدیایی خەڵک\nوەزارەتی تەندروستی عیراق ڕایدەگەیەنێت، 6858 حاڵەتی نوێی تووشبوون بە ڤایرۆسی كۆرۆنا تۆماركراوە، 7052 كەسیش چاكبوونەتەوە، 44 كەسیش بەهۆی پەتاكەوە گیانیانلەدەستدا.\nبەپێی بەیاننامەیەك، كە لەلایەن وەزارەتی تەندروستی عیراقەوە بڵاوكرایەوە” لە 24 كاتژمێری ڕابردوودا 45 هەزار و 878 پشكنینی تایبەت بە كۆرۆنا ئەنجامدراوە و دەركەوتووە 6858 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون، ئەمەش بە ژمارەیەكی زۆری تووششبوونی ڕۆژانە دادەنرێت.\nهەر لە بەیاننامەكەدا هاتووە، ”زۆرینەی تووشبووەكان لە بەغدا و بەسرە و دهۆك و دیالە بوون، بەجۆرێك كە لە بەغدا 2345 و لە بەسرە 877 و لە دیالە 439 و لە دهۆك 476 حاڵەتی تووشبوون تۆماركراون”.\nوەك لە بەیاننامەكەی وەزارەتی تەندروستی عیراقیشدا ئاماژەی پیكراوە، “لە سلێمانی 392 هەولێر 163، و لە دهۆك 476 حاڵەتی تووشبوون بە ڤایرۆسی كۆرۆنا تۆماركراون”.\nوەزارەتی تەندروستی عیراق ئاماژەی بە چاكبوونەوەی 7052 تووشبووی كۆرۆنا كردووە، كە زۆربەیان لە بەغدا و بەسرە و دیالە و دهۆك بوون، ویڕای گیانلەدەستدانی 44 كەس بەهۆی پەتاكە.\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 187 ملیۆن و 280 هەزار و 697 حاڵەت. (زیاتر…)\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 195 ملیۆن و 400 هەزار و 735 حاڵەت. (زیاتر…)\nخەڵك- بانكی ناوەندی عیراق، زیاتر لە 200 ملیۆن دۆلاری ئەمریكایی دەخاتە بازاڕەوە، كە بە بڕێكی كەمتری لە ڕۆژی پێشوو دادەنرێت. (زیاتر…)\nخەڵك- وتەبێژی ئەنجومەنی وەزیرانی عێراق ڕایدەگەیەنێت، عێراق هەنگاوی گەورەی ناوە لەگفتوگۆكانی لەگەڵ ئەمەریكا لەبارەی پاشەكشەكردنی هێزەكانی ئەو…\n“هەڵبژاردنەكان، هیچ گۆڕانكارییەك لە دۆخی عێڕاق ناگۆرێت”\nخەڵك- چاودێرێكی سیاسی ڕایدەگەیەنێت، هەڵبژاردنەكانی عێراق هیچ لە دۆخی ئێستا ناگۆڕێت. (زیاتر…)


رابەرى گشتى بزووتنەوەى ئيسلامى سەردانى مەڵبەندى سلێمانى كۆمەڵى ئيسلامى دەكات\nپاش نیوه‌ڕۆی رۆژى 1/14 به‌ڕێز جه‌نابی ڕابه‌ری گشتی بزووتنه‌وه‌ی ئیسلامی له چوارچێوه و درێژه‌ی سه‌ردانه‌كانی بۆ به‌هێزكردن و به‌رده‌وامی لیكنزیكبوونه‌وه و برایه‌تی زیاتر هه‌رسێ لایه‌نی ئیسلامی ، سه‌ردانی مه‌ڵبه‌ندی سلێمانی ( كۆمه‌ڵی ئیسلامی كوردستان)ی كرد.\nله‌لایه‌ن به‌ڕێز به‌رپرسی مه‌ڵبه‌ند و ئه‌ندامانی مه‌ڵبه‌نده‌وه به‌گه‌رمی پێشوازی لێكرا.\nله‌میانه‌ی سه‌ردانه‌كه‌دا به‌ڕێز جه‌نابی ڕابه‌ری گشتی تیشكی خسته سه‌ر گۆڕانكارییه جیهانی و ناوچه‌یی و ناوخۆییه‌كان و ئاماژه‌ی به‌گرنگی ئه‌م پرۆژه ئیسلامییه كرد و به‌پێویستی زانی له‌م قۆناغه‌دا زیاتر هه‌ماهه‌نگی و كارهی هاوبه‌شی ئیسلامی په‌ره‌ی پێبدرێت ، كه داواكارییه‌كی واقیعیه بۆ به‌ده‌مه‌وه‌چونی داواكانی جه‌ماوه‌ری كوردستان ، هیوای خواست پرۆژه‌كه بخرێته خزمه‌ت كۆمه‌ڵگه به‌گشتی و ئاینی پیرۆزی ئیسلام به‌تایبه‌تی.\nباشان به‌ڕێز مامۆستا دیاری به‌رپرسی مه‌ڵبه‌ندی سلێمانی كۆمه‌ڵی ئیسلامی و سه‌رجه‌م ئه‌ندامانی مه‌ڵبه‌ند سوپاسی جه‌نابی ڕابه‌ری گشتیان كرد و ئاماژه‌یان به‌گرنگی و بایه‌خی سه‌ردانه‌كه‌ی به‌ڕێزی درا ، هه‌ر له دریژه‌ی كۆبوونه‌وه‌كه‌دا چه‌ندین بابه‌تی گرنگ باس و خواسی لیكرا\n309 جار خوێنراوه‌ته‌وه


هەڵگورد سەمەد: ئەوروپییەکان پێیانوایە تورکیا مەترسیدارە بۆ سەر ئاسایشیان\nی مانگی یازده ٣٠, ٢٠١٩\nتورکیا هاوپەیمانە دێرینەکەی ناتۆو دووهەمین هێزی لەشکری ئەو هاوپەیمانیەتییەکە؛ بەڵام گومان لەسەر پەیوەندییە بەهێزەکانی ئەو وڵاتە لەگەڵ روسیا و کڕینی سیستمی موشەکی ئێس 400 روسی و پەیوەندییەکانی لەگەڵ ئێران و لەشکرکێشی و داگیرکارییەکانی بۆ سەر ناوچە کوردنشینەکانی سوریا و پێشێلکردنی مافەکانی مرۆڤ لە سوریا و لە وڵاتەکەی خۆشیدا تێکڕا درزی خستۆتە نێوان ئەندامانی ناتۆ و تورکیاوە. هەرچەند تا ئێستا تاوسەندنی ئەو رەخنەو گومانەنە لەسەر تورکیا و ئەردۆغان نەبونەتە هەڵوێستەی رژد بەڵام بوونەتە وروژاندنی چەندین پرسیار و گومان و ململانێ لەو بارەیەوە.\nئەم ناکۆکییە بەر لەهەفتەیەک لە کۆبوونەوەی هاوپەیمانێتیەکە لە لەندەن لەسەروەختی یادی حەفتا ساڵەی دامەزراندنی ناتۆوە سەرچاوەی گرتووە، ئاماژەیەکە لەسەر ناکۆکییەکانی نێوان ئەنقەرە و واشنتن سەبارەت بە هێرشەکەی تورکیا بۆ سەر یەکینەکانی پاراستنی گەلی کورد لە باکووری سوریا.\nنوێنەرانی وڵاتانی هاوپەیمانێتی ناتۆ هەوڵدەدەن ڕەزامەندی هەموو وڵاتانی هاوپەیمانێتیەکە وەربگرن سەبارەت بە پلانی ناتۆ بۆ بەرگریکردن لە پۆڵەندا و لیتوانیا و لاتیڤیا و ئیستۆنیا لە حاڵەتێکدا ئەگەر ئەو وڵاتانە ڕووبەڕووی هێرشی ڕووسیا ببنەوە. لەم حاڵەتەدا بەبێ ڕەزامەندی تورکیا بارودۆخەکە قورستر دەبێت بۆ هاوپەیمانێتیەکە تاوەکو بەرگرییەکانی لەم وڵاتانەدا بەخێرایی زیاد بکات.\nسەرچاوەیەکی دیبلۆماسی بە ڕۆیتەرزی وتبوو " تورکەکان گەلانی ڕۆژهەڵاتی ئەوروپا وەکو بارمتە دەگرن بەوەی کە ئەم پلانە سەربازییە پەسەند ناکەن تاوەکو خۆیان شتێکیان دەست نەکەوێت."\nسەرچاوەیەکی دیکە ئەم ڕەفتارەی تورکیا بە ئاستەنگ دادەنێت لەکاتێکدا هاوپەیمانێتی ناتۆ هەوڵدەدات بیسەلمێنێت کە یەکگرتوون دوای ئەوەی سەرۆکی ئەمەریکا دانۆڵد ترامپ گومانی کرد لە یەکگرتوویی هاوپەیمانێتیەکە و سەرۆکی فەڕەنسا ئیمانوێل ماکرۆنیش وتی هاوپەیمانێتی ناتۆ " مێشکی مردووە ".\nسەبارەت بە کۆی پرسی ئایندی توورکیا لە ناتۆ و رەخنەکانی یەکێتی ئەوروپا لەتورکیا ئاسۆ جەبار بۆ دەنگی ئەمریکا وتوێژی لەگەڵ رۆژنامەوانی کورد لەپاریس هەڵگورد سەمەددا سازکردووە.....\nهەڵگورد دەڵێت "پەیوەندی نێوان تورکیا و ئەروپا ساڵانێکی زۆرە پەیوەندییەکی ناچارییە."\nهاوکات دەشڵێت "لەناو رایگشتی و میدیاکانی فەڕەنساو دەستەبژێری سیاسیدا تورکیا یارییەکی ترسناک دەکات."\nسەبارەت بە پەیوەندی تورکیا بە ئیسلامییەکانەوە هەڵگورد سەمەد دەڵێت "تورکیا و قەتەر گروپێکیان دروستکردووە و کاردەکەن لەسەر هێزە ئیسلامییەکان کە ئیخوانەکان و چواردەوری ئەوانن لەرۆژهەڵاتی ناوەڕاست و ئاسیا و ئەوروپا و تەنانەت لەئەمریکاش لەهەموو ئەو وڵاتانە یارمەتیان دەدەن."\nهاوکات هەڵگورد دەشڵێت "ئەوروپییەکان پێیانوایە تورکیا مەترسیدارە بۆ سەر ئاسایشی ئەوروپا."\nگفتووگۆ لەگەڵ هەڵگورد سەمەد


پێشمەرگەی کۆمەڵە، یان بوکی سی شەوە!؟\nFriday, 06.29.2018, 18:27\nیەکێک لە بنەماکانی سیاسەت دوورناسی وتێڕوانینە بۆ داهاتوو. هیچ سیاسەتێک کە بناغەی بۆ چارەسەریی بونیاد نرابێ، سەرەتا بیرلە (چەک) ناکاتەوە.حیزب یان داڕێژەرانی رێکخراوەیەکی مافخوازانە دەبێ سەرەتا بیر لە ڕێکاری ئەقڵ ورێبازی ستڕێاتیژیکیی ئەقڵ وچارەسەریی بۆ داهاتوو بکاتەوە.ئەوەی کە لە سیاسەتدا بڕناکاو ناگاتە ئامانج سۆزوهەڵچوونی منداڵانەی سیاسەتە بۆگرفتتەکانی هەیی.پرسی مەترسیداروپڕ لە بێبەختی مەزن لەوەدایە کە کۆمەڵگائەوەندە دواکەتووبێ کە ئەو کەسانەی دەبنە رزگاریدەر وەک فریشتەیەک خۆ نیشآن دەدەن، نەناسێ! مێژوو بە کەسانی نەزان وخۆ بە زلزان نامەشێ ووەپێش ناکەوێ. کۆمەڵگایەک کە حافزەی دیرۆکی لە ئاستێكی هەری نەزمدا دەرکەوتووە، ناتوانێ دوژمنی راستەقینەی خۆی وەدۆزێ ووە پێوابێ کەسانێکیش دۆستی چآرەسەرین ، کاتێك لە بەر تارمایی مێژوو دەردەکەون کە پەتەیان وەسەرئاو کەوتووە وکار لە کار ترازاوە!کاتێک کە ماڵوێران کراومرۆڤەکان مفت لە دەست چون تازە شێوەن وڕۆڕۆ بەکار نایە.\nئەخلاق لە سیاسەتدا دووڕووی هەیە. روویەکی بێئەخلاقی وبێ موڕاڵییە کە مرۆڤ بۆ گەیشتن بە ئامانج لە هیچ وەحشیگەریەک سڵ ناکاتەوە وبۆ خاتری دەسماڵێک قەیسەریەک ئاور تێبەردەدا.روویەکی دیکە سیاسەت ئەخلاق وزانستی سیاسیە کە بۆچارە سەری و سارێژکردنی برینەکانی مێژوییمان وەگەڕ دەکەوێ. لێرەدا بەڕێوەبردنی وپێشخستنی ئەوشێوە لە سیاسەت گەلێک گران وقورسە وکاری هەر کەس نییە ومرۆڤی کارامەی گەرەکە.\nخودای ڕآستان لێرەوە دەست پێدەکات\nگەنجێکی خێر نەدیتوو، ساویلکەوسادەدڵ، بە ناوی ( س،،ش) لە رۆژهەڵاتی کوردستان بە هەزاران ئاوات وئارەزوووێرای دایکوباوکی دەچێتە خوازبێنی کچێک بەناوی (ج ) بۆ لای دایکو باوکی کێژێکی بە رواڵەت ئاشق ودڵدادە.دیارنییە، بۆ دایکوباوکی ئەو کچە وخودی ئەو کچە ئاوا بە پەلەن لە پێکهێنانی ژیانی هاوبەشی! هەر چەند گومان لەوەدانییە هەر دایکوباوکێک خوازیاری ئەوەن کە منداڵەکانیان زوو بگەنە ئامانجی ژیانێکی دڵخوازوپڕلە ئەوین.\nدوای ئەنجامدانی موراسیمی زەماوەند، دونیایەکی دیکە چاوەڕوانی تازەزاوایە، دەڵێی لە خۆشیاندا لە پێستی خۆیدا ناگونجێ!تازەزاواپڕ بە دڵ تۆوی ئەوینی ژیانێکی نوێ دادەڕێژێ. کە چی تازە بوک لە بنەوە خەریکی فێل وتەڵەکەی جۆراوجۆرە تا بگاتە ئەو مەبەستەی کە نەخشەی بۆ کێشاوە.تارۆژێک بۆ میوانی دەچنە ماڵی خزمێکی خۆیان.دوای تەواو بوونی میوانی تازە بوک بە تازە زاوادەڵێ من ئەوشۆلە لای دایک و باوکم دەمێنمەوە وبەیانی زوو دەگەرێمەوە ماڵی خۆمان!\nکە شەوماڵئاوایی لە رۆژ کرد، تازە بوکی سی شەوە هەر نەگەرآیەوە، هەرنەگەڕایەوە!زانرا کە هەڵاتووە! هەرچی زێڕو پارەش بووە دەگەڵ خۆی بردوویەتی! بۆ کوێ هەڵاتەوە؟\nئیفلاس و نابوتی سیاسی\nمرۆڤەکان دەتوانن تووشی ئیفلاسی ماڵی یان تووشی ئیفلاسی ئابوری بنەوە.رەنگە زۆر کەس لەو مرۆڤانە قازانجی باشیشیان بۆ کۆمەڵگا هەبێ. بەڵام حیزبی بە رواڵەت سیاسی یان مرۆڤی بە رواڵەت سیاسی دوچاری ئیفلاسی سیاسی بێ ،مەترسیدارە!چون بۆ گەیشتن بە ئامانجە گڵاوەکانی دەست بۆهەرجینایەتێک دەبا.دێمۆکڕاتەکان وکۆمەڵەکانی رۆژهەڵاتی کوردستان کە ئێستێ زەمینگیری کەمپەکان کراون لە باشووری کوردستان،لەو قوماشەن.بۆ پێکهێنانی ئامانجەکانیان لە دوژمن مەترسیدارترن.ئەوانە رابوردوولە بیر دەکەن.بۆ داهاتوش هیچ پڕۆژەیەکی چارەسەریان دەدەستدانییە.بۆیە کۆمەڵگا بەرەو کوشتار وبێ رەحمی ڕادەکێشن.\nلە حاڵی حازردا (ج) یان بوکی سی شەوە، خەریکی خۆڕاهێنانە لە کەمپەکانی زڕگوێزەڵەی باشوری کوردستانە تا ببێتە چەکداری بێچووە دەرەبەگێکی وەک عەوڵای موهتەدی.قەرارە رەنجدەروزەحمەتکێشی کورد نەجات بدا!ئەو فڕتۆڵە، گەنجێکی ئاشق بە ژیانی هاوبەشی تووشی خەمۆکێ کردوە. تەنیای هیشتەوە وڕۆیی!ئەو زێڕەی کە بۆی کڕابوو،ئەویشی دزی وبۆی دەرچوو!پێشمەرگەی دزودرۆزنتان دیوە؟ ئەوانە بۆ دوارۆژ کۆمەڵگا وێنەی شێرپەنجەن کە دەبنە مایەی نەهامەتی بۆ مێژوومان.ئەو جۆرە کەسانە وەک کرم لە ناو خۆڵدا دەژین.ئەو حیزبانەی کە دوچاری ئیفلاسی سیاسی بون، تەنیا دزودرۆن لە خۆ دەگرن. زۆربەی هەری زۆری کەسانێک کە لە رابوردوودا لە ناو ئەو حیزبانەدا گیانی خۆیان فیداکرد لە ریزی پاکەکەندا جێ دەگرن. ئەوی ماوە لە بەر چاوانە.موهتەدیەکان منداڵەکانی خۆیان نابەنە ناو کەمپەکان تا بۆ شەڕی چەکداری پەروەردەیان بکەن، کەڵک لە منداڵە بێدەرەتانەنانی خەڵکی هەژار وەردەگرن تا ژیانیان قڕبکەن.\nچۆن دەست پێدەکەن؟\nکۆمەڵە ( کۆمەڵەکان ) قەرارە ژیانی رەنجدەروزەحمەتکێشی وڵات بەرەو ئازادی وخۆشگوزەرانی بەرن.خۆیان بە لایەنگری چینی چەوساوە پێناسە دەکەن. ئەو فرتۆڵە (ج) لە دەستپێکی ژیانێکی هاوبەشیدا، ژیانی گەنجێکی داماووئاشق بە خۆی رووخاند! ئەو کوڕە گەنجە تەواوی پردەکانی پشت سەری لێ رووخاوە، پەرێشآن وماندوودەکونجی ژووڕێکدا خزاوە وبیر لە چارە نووسی خۆی دەکاتەوە! تەنانەت قسەکردنیشی لە بیر چۆتەوە، کەس نادوێنێ!\nحیزب ورێکخراوەی کورد لە رۆژهەڵاتی کوردستان وەک دارێکی وشکیان لێهاتووە کە هیچ بەرووبوومێکی بۆ نەتەوەی کورد تێدا بە دی ناکرێ.بەرپرسانی ئەو حیزبانەش وێنەی بەکرێگیراوێکی سەردەمیانەن کە بۆ مانەوەی خۆیان بیر لە تەواوی بێئەخلاقیەک دەکەنەوە.ئیدی رزگاری بۆتە تراویلکە،بێویژدانیش رۆژ لە رۆژ لەناوێاندا زیاتر گەشە دەکا.هەستکردن بە لاوازیی لە ئاست دوژمن گەیشتۆتە ڕادەیەک کە هیچ سنورێک بۆ خوڵقاندنی جینایەت نابینرێ.\nرۆژهەڵاتی کوردستان چاوەڕوانی داهاتوویەکی یەکجار زۆر ئاڵٶزونادیارە.شەقامەکانی شارەکانی ئەو بەشە لە وڵات سوور هەڵدەگەڕێ.دارەکان بە چاوی فرمێسکاوی بیر لە هاتوچووی رۆژانەی خەڵكی هەژار دەکەنەوە.ئاخۆ ژیانی چەند گەنجی دیکەش دەىێتە هەواوهەوەسی سەرکردەی حیزبی؟ کات بۆ بیرکردنەوە درنگ بووە،مەرگ وماڵوێرانی هەنگاو بە هەنگاو لێمان نزیک دەبێتەوە.کاتێک رزگاریدەروپێشهەنگمان کەسێکی وەک بوکی سی شەوە بێ.سەرکەرکردەی حیزبیشمان لە جینسی پاشماوەکانی دەرەبەگایەتیودەروون نەخۆشەکانی ناو کەمپەکانی کۆی سەنجەق وزڕگوێزەڵەی باشووری کوردستان بێ،ئەو کاروانە چٶن دەگاتە مەبەست؟\nیەکەم قۆناغی ژیانی مرۆڤی شۆڕشگێڕلە خۆێڕا دەست پێدەکا.جەوهەری خۆ پەروەردە کردنی هەر کەس لە وجودی خۆیدایە.ئەگەر ئەو دەستمایەیە لە هەر مرۆڤێکدا بونی نەبێ، ناتوانێ وەک کەسایەتیەکی بەهەڵستکاری دوژمن هەڵسوکەوت بکا.جگە لەوانەش مرۆڤی خاوەن هەست دەست ناباتە کاری دزی کردن.بوکی سی شەوەی کەمپەکانی زڕگوێزەڵە ناتوانێ وەک شٶرشگێڕێک ژیان تێپەڕێنێ.ئەوسەرەتای ژیانێکی نوێی، وێرانکرد. چۆن دەتوانێ بە شێوەیەکی دیکە ژیان دروست کاتەوە. کۆمەڵەکانی زڕگوێزەڵە ئەوەندە داماووبێچارەن هەر روویان تێبکا وەریدەگرن. بۆیە کەسانی نزیک لە بوکی سی شەوە گومانیان هەیە لەوەی کە ئایا بۆ خۆی رووی لە ژیانی بە رواڵەت شۆرشگێڕی کردوە؟ یان لە لایان دامودەزگایەکی سەربە کۆماری ئیسلامی ئەرکی تایبەتی پێ سپێردراوە.لە داهاتووی نزیکدا زۆر شت روون دەبنوە.\nگۆشەیەک لە جینایەتەکانی بنەماڵەی حوسێن یەزدانپەنا(بەشی پێنجـــەم)\nگۆشەیەک لە جینایەتەکانی بنەماڵەی حوسێن یەزدانپەنا (بەشی چوارەم)


هەر ئێستا ... کەشوهەوای رۆژانی رەمەزان راگەیەندرا\nکەشوهەوای رۆژانی رەمەزان راگەیەندرا\nپێشبینیەکانی کەشوهەوا لەبارەی رۆژانی رەمەزانەوە، پێشبینی دەکرێت رۆژانی سەرەتان رەمەزان باراناوی و هاوکات پلەی گەرما بەرزبێت.\nشارەزای كەشناسی عیراقی سادق عەتیە، لە هەژماری خۆی لە فەیسبووك ئاماژەی بەوەكردووە' ئەو نزمە پاڵەپەستۆیەی ناوچەكەی گرتۆتەوە، سبەینێ پێنج شەممەش بەردەوام دەبێت و بەهۆیەوە پلەكانی گەرما ڕوو لە بەرزبوونەوە دەكەن.\nڕاشیگەیاندووە، كە خێرایی با زیاد دەكات و شەپۆلێكی خۆڵبارین لە ناوەڕاستی لیبیاوە هەڵدەكات بەرەو سعودیە و دواتر ناوچەكانی باكووری سوریا و لەڕۆژی شەممەشەوە ناوچەكانی عیراق دەگرێتەوە و بەهۆیەوە پلەكانی گەرما لە ڕۆژانی سەرەتای مانگی ڕەمەزاندا بەرزدەبنەوە.\nبە بۆچوونی ئەو پسپۆڕەی بواری كەشناسی، سبەینێ و دوو سبەی هەینی، كە سەرەتای مانگی ڕەمەزان دەستپێدەكات، بەهۆی نزمە پاڵەپەستۆی سەر وڵاتەوە باران زۆرێك لە ناوچەكانی وڵات دەگرێتەوە و هەورە تریشقەشی لەگەڵ دەبێت و بارانێكی زۆر دەبارێت و بەغدای پایتەختیش دەگرێتەوە.\nهەر بەپێی پێشبینییە كەشناسییەكان، هەورێكی زۆر لە جۆری كۆمۆلۆنیمبووس ئاسمانی ناوچەكانی هەرێمی گرتۆتەوە و بەهۆیەوە باران و تەرزە دەبارێت و هەورە تریشقەشی لەگەڵ دەبێت و بەهۆیەوە لافاو لە چەند ناوچەیەك دروست دەبێت.


لەمیانی ئامادەبوونی لە كۆبوونەوەیەك بۆ تاوتوێكردنی پرۆژەی یاسایی هەڵبژاردنەكان... سەرۆك كۆمار: پرۆژەكە ناوەندێكی بنەرەتی دەبێت بۆ چاكسازی سیاسی و ئابووری لە وڵاتدا\nسەرۆك كۆمار د. بەرهەم ساڵح دووپاتیكردەوە پرۆژەی یاسایی هەڵبژاردنەكان ناوەندێكی بنەرەتیە بۆ چاكسازی سیاسیی و ئابووری لە وڵاتدا.\nسەرۆك كۆمار لە میانی ئامادەبوونی لە كۆبوونەیەوەک ئەمڕۆ دوو شەممە ٢٠١٩/١٠/٢٨ لە كۆشكی سەلام لە بەغدا بۆ تاوتوێكردنی پرۆژەی یاسایی هەڵبژاردنەكان، ئاماژەی كرد بە پێویستی دانانی وادەیەكی دیاریكراو بۆ جێ بەجێکردنی پرۆژەكە كە بریتیە لە جێ بەجێ‌کردنی داواكاری راستەقینەی سیاسی و میللی، پێویستی بە هەماهەنگیكردنە لەگەڵ نەتەوەیەكگرتووەکان لە رووی تەكنیكی و سودبینین لە شارەزایی و ئەزمونیان لەو بوارە بۆ رێگریكردن لە ساختەكردن و پێچ و پەنا بەجۆرێك كە كاریگەری نەكاتە سەر سەروەریی و بڕیاری نیشتمانی، روونیشیكردەوە نیشتمان دەكەوێتە كەنارێكی ئارام ئەگەر بێتو ئەو یاسایە لە ئاست داواكاری و روانینەكانی هاوڵاتیاندا بێت.\nسەرۆك كۆمار دوپاتیكردەوە گرنگە ئەو پرۆژەی یاسایە نوێنەرایەتییەكی دادپەروەرانە بۆ هەموو پێكهاتەكان لە خۆ بگرێت، گرنگی بدات بە بەدیهێنانی داواكارییە رەواكانی گەل، بۆیە پێكهێنانی كۆمسیۆنێكی سەربەخۆ بۆ هەڵبژاردنەكان پێویستە بە دوور بێت لە هەر جۆرە جیاكارییەك.


163 ملیۆن دۆلار دراوەبە كۆمپانیاكانی وەبەرهێنی نەوت\nراپۆرتی: ڕێکخراوت ڕوونبین بۆ شەفافیەت لە پرۆسەکانی نەوت\nحكومەتی هەرێمی كوردستان لە مانگی ئایاری 2021دا بڕی (163 ملیۆن) دۆلاری داوە بە(8) كۆمپانیای وەبەرهێنی نەوت كە لە (5) كێڵگەی هەرێمی كوردستان كار دەكەن.\nشایستەکان بەم شێوەیەی خوارەوە وەرگیراوە:\n١- کێڵگەی تاوکی ( تاوکی – پیشخاپور)\nهەریەک لە کۆمپانیاکانی دی ئێن ئۆی DNO نەرویجی وکۆمپانیای گەنێڵ ئەنێرجی تورکی لە کێڵگەی تاوکی خاوەن پشکن. شایستە دارایی ئەو دوو کۆمپانیایە لەو کێڵگەیە بۆ مانگی ئایار بریتی بووە لە ٨١,٩ ملیۆن دۆلار . تەنها پشکی کۆمپانیا نەرویجییەکە (دی ئێن ئۆ) ٥٦ ملیۆن و ٩٠٠ هەزار دۆلارە، لەو بڕە ٤٢ ملیۆن دۆلار پشکی فرۆشی نەوت و شایستەی مانگی ئایاری کۆمپانیاکە بووە. کۆی شایستەی گەنێڵ ئەنێرجی لە کێڵگەکە بریتی یە لە ٢٥ ملیۆن دۆلار لەم بڕە ١٣,٦ ملیۆن دۆلار شایستەی فرۆشی نەوتی ئایاری کۆمپانیاکە بووە و وەرگیراوە، هەروەها دی ئێن ئۆ بڕی ٥,٦ ملیۆن دۆلاری داهاتی ٣٪ ی کۆی بەرهەمی کێڵگەکە و کۆمپانیای گەنێڵ ئەنێرجیش ٤,٥٪ ی کۆی داهاتی کێڵگەکە کە بریتی بووە لە ٨,٣ ملیۆن دۆلار(بە پێی ڕیکەوتنێک لە ساڵی ٢٠١٧ دا کۆمپانیاکان لەگەڵ هەرێم کردویانە، لە ناوچەی گرێبەستی تاوکی لەیەکێک لە بڕگەکانیا مافی ئەوە دەدات بە گەنێڵ ئەنێرجی و دی ئێن ئۆ ٧,٥٪ کۆی داهاتی کێڵگەکە بۆ ماوەی ٥ ساڵ وەربگرن [ ٣٪ بۆ دی ئێن ئۆ و ٤,٥٪ بۆ گەنێڵ] لەبری ئەو قەرزانەی لای حکومەت هەیان بووە تا پێش ئابی ٢٠١٧ ). هەروەها دی ئێن ئۆ بڕی ٩,٣ ملیۆن دۆلار و گەنێڵیش بڕی ٣,١ ملیۆن دۆلاری ئەو شایستەی دواخراو یان قەرزی ساڵی ٢٠٢٠ یان وەر گرتووە کە ئەم دوو جۆرە شایستە ٢٦,٣ ملیۆن دۆلار دەکات. لەم مانگەدا داهاتی کۆمپانیاکان لەم کێڵگەدا ١٤٪ زیادی کردووە بەراورد بە مانگی پێشوو، ئەمە پێنجەم گوژمە یە کۆمپانیاکان وەری دەگرنەوە. بالانسی شایستە دواخراوەکانی کۆمپانیای دی ئێن ئۆ DNO لە ٢٥٩ ملیۆن دۆلارەوە کەم بووەتەوە بۆ ٢١٤ ملیۆن دۆلار ، هەروەها باڵانسسی شایستە دواکەوتووەکانی گەنێڵ ئەنێرجی ئێستا بریتییە لە ١٤١ ملیۆن دۆلار.\nبە پێی میکانیزمێک کە حکومەتی هەرێم لە مانگی ئازارەوە پەیڕەوی دەکات بۆ دانەوەی قەرزی کۆمپانیاکان کاتێک نرخی نەوتی برێنت لەسەرو ٥٠ دۆلارەوەبێت بۆ هەر سەنتێکی زیادە ٢٠٪ بۆ ئەو شایستە دوا خراوانە دەبێت. پێشتر لە دوو مانگی سەرەتای ساڵدا ئەم رێژەیە ٥٠٪ بووە .\nتێبینی دەکرێت لەبری ئەوەی شایستە دواخراوەکان بەم میکانیزمە نوێیە کەم بکات لە هەموو کیڵگەکاندا زیادی کردووە جگە لەکێڵگەی ئەتروش،ئەم خاڵە جێی تیبینی و سەرنجە!\nکۆمپانیای دی ئێن ئۆ DNOخاوەنی ٧٥٪ پشکەکانەو گەنێڵ ئەنێرجی Genel Energy خاوەنی ٢٥٪ی پشکەکانە. ناوچەی گرێبەستی تاوکی لە پارێزگای دهۆکە و پێک دێت لە کێڵگەی تاوکی بەرهەمی رۆژانە بە تێکڕا لە چارەکی دووەمی ٢٠٢١دا بریتیی بووە لە ٤٧٫٣٠٠ بەرمیل و بەرهەمی فیشخاپور ٦٣٫٠٠٠ بەرمیل بەسەریەکەوە هەردوو کێڵگەکە بەرهەمیان لە ١١٠٫٣٠٠ بەرمیل نەوت. بەهۆی ئەوەی ماوەی ساڵێک زیاترەر بیری نوێ لێنەدراوە لەڕیگەی داخڵ کردنی رۆژانە ٢٠ ملیۆن پێ سێجا گازی سروشتییەوە لە کێڵگەی فیشخاپورەوە پارێزگاری لە کەمکردنی بەرهەمی کێڵگەکە کراوە.\n٢- کێڵگەی شێخان\nلە کێڵگەی شێخان کۆمپانیای ( ئێم ئۆ ئێڵ) ی هەنگاری و گۆڵف کیستۆنی بەریتانی پێکەوە٣٥,٨ملیۆن دۆلار یان وەرگرتووە، لەم بڕە کۆمپانیای گۆڵف کیستۆنی بەریتانی ٢٤ملیۆن دۆلاری وەر گرتووە بۆ شایستەی نەوتی فرۆشراوی مانگی ئایاری ٢٠٢١ و بڕی ٦,٧ ملیۆن دۆلار بۆ ئێم ئۆ ئێڵ MOL. هەروەها بڕی ٥,١ ملیۆن دۆلار وەکو شایستە دواخراواکان وەرگیراوە ،لەم ىڕە ٤ ملیۆن دۆلار بۆ کۆمپانیای گۆڵف کیستۆن و بڕی ١,١ ملیۆن دۆلار بۆ ئێم ئۆ ئێڵ وەکو شایستەی مانگە دوا خراوەکان وەر گرتووە.\nداهاتی کۆمپانیاکان لەم مانگەدا بەراورد بە مانگی پێشو ٤,٩ ملیۆن دۆلار زیادی کردووە کە دەکاتە رێژەی ١٤٪. باڵانسی شایستە دواخراوەکانی کۆمپانیای گۆڵف کیستۆن دابەزیوە بۆ ٥٤,٨ ملیۆن دۆلار بەڵام باڵانسی کۆمپانیای ئێم ئۆ ئێڵ نەزانراوە بۆ ڕێکخراوی ڕوونبین.\nلە کانوونی دووەم دا بەرهەمی رۆژانە بریتی بووە لە ٤٠٥ ,٤٤ بەرمیل نەوت و بڕیارە لە لە چارەکت چواری ٢٠٢١ دا بەرهەمی کێڵگەکە بگاتە ٥٥ هەزار بەرمیل نەتی ڕۆژانە.\nکێڵگەی شێخان دەکەوێتە پارێزگای دهۆک،کۆمپانیای گۆڵف کیستۆن ٨٠٪ ی پشکەکان و ( ئێم ئۆ ئێڵ) پشکی ٢٠٪ ی هەیە لە و کێڵگەیەدا.\n٣- کێڵگەی ئەتروش\nکۆی شایستەی کۆمپانیا نەوتییەکان لە کێڵگەی ئەتروش لەم مانگەدا بریتی بووە لە ٣٣,٤٧ ملیۆن دۆلار. کۆمپانیای شاماران کە پشکی ٢٧,٦%کێڵگەکەی هەیە بڕی ١٢,٣١ ملیۆن دۆلاری وەرگرتووە و کۆمپانیای تاقەی ئیماراتی کە خاوەنی ٤٧,٤%ی پشکەکانە بڕی ٢١,١٦ ملیۆنی وەرگرتووە.. شایستەی فرۆشی نەوتی مانگی ئایاری کۆمپانیاکان لەم کێڵگەیە بریتی بووە لە ٣١ملیۆن دۆلار لەم بڕە پشکی شامارەن بریتی بووە لە ١١,٤ ملیۆن دۆلار و تاقە ١٩,٦ملیۆن دۆلار هەروەها بڕی ئەو شایتسە دواخراوانەی لەم مانگەدا وەرگیراوەتەوە بریتی بووە لە ٢،٤٧ ملیۆن دۆلار ، کۆمپانیای شاماران بڕی ٠,٩١ ملیۆن دۆلار و تاقەش ١,٥٦ ملیۆن دۆلاری وەرگرتووەتەوە. لە کاتێکدا لەمانگی نیساندا بڕی ١٠,٧٣ ملیۆن دۆلار یان وەرگرتووە. شایستەی فرۆشی نەوتیبەرێژەی ١٠٪ زیادی کردووە بەڵام شایستەە دواخراوەکان بەرێژەی ٧٥٪ کەمی کردووە لەم کێڵگەیە. باڵانسی شایستە دواکەوتووەکانی کۆمپانیای شاماران کەمی کردووە بۆ ٣٢,١ملیۆن دۆلار بەڵام زانیاری لەسەر باڵانسی کۆمپانیای تاقە لەبەردەستی روونبین نییە.\nتێکڕای بەرهەمی کێڵگەکە لە کانوونی دووەمی ٢٠٢١ دا بریتی بووە لە ٤٧٫٤٥٠ هەزار بەرمیل. بەرزترین ڕێژەی بەرهەم لە ٢٧/٣/٢٠٢٠دا بووە کە گەشتووەتە ٥٤ هەزار و٥٥ بەرمیل نەوت.\n٤- کێڵگەی سەرتە\nکێڵگەی سەرتە شەشەمین مانگە شایستەی فرۆشی نەوت وەردەگرێت یەکەم جار کۆمپانیای گەنێڵ ئەنێرجی و شێڤرۆن شایستەی دارایی مانگی کانونی یەکەمی کێڵگەی سەرتە وەرگرت. شایستەی کۆمپانیاکان لەم کێڵگەیە بۆ مانگی ئایار بریتی بووە لە ٨,١ ملیۆن دۆلار . پشکی کۆمپانیای گەنێڵ ئەنێرجی ٣ ملیۆن دۆلار بووە و ئەو ٥,١ ملیۆن دۆلارەی دەمێنێتەوە پشکی کۆمپانیای شیڤرۆنە ( پشکی شیڤرۆن لەسەر بنەمای پشکی کۆمپانیاکە لە کێڵگەکە وەرگیراوە). ئەم کێڵگەیە لە مانگی تشرینی دووەم ٢٠٢٠ بەفەرمی وەک کێڵگەیەکی بەرهەمهێنی بازرگانی ڕاگەیەنرا، بەرهەمی کێڵگەکە زیاتر لە ١٠٫٠٠٠ بەرمیل نەوتە لەڕۆژێکدا. داهاتی کۆمپانیاکان لەم کێڵگەیە بەڕێژەی ٢٧٪ بەراورد بەمانگی پێشوو زیادیکردووە.\nکێڵگەی سەرتە دەکەوێتە پارێزگای هەولێرەوە و کۆمپانیای شیڤرۆنی ئەمەریکی پشکی ٥٠٪ و گەنێڵ ئەنێرجی ٣٠٪ و هەرێم ٢٠٪ ی هەیە.\n٥ – کێڵگەی تەق تەق\nکۆمپانیاکان لەم کێڵگەیە نزیکەی ٤ ملیۆن دۆلاریان وەرگرتووە. کۆمپانیای گەنێڵ ئەنێرجی خاوەن پشکی ٤٤% ی کێڵگەی تەق تەقە بڕی ٢,٤ ملیۆن دۆلاری وەکو شایستەی مانگی ئایار وەرگرتووە و بڕی ٤٠٠ هەزار دۆلاری لەبری شایستە دواکەوتووەکان وەرگرتووەتەوە، هەروەها کۆمپانیای ئاداکس پەترۆلیۆم پشکی ٣٦% هەیە بەو پێیە بێت کۆمپانیاکە بڕی شایستەی بۆ مانگی ئایار کردوویەتییە ١,٣٣ ملیۆن دۆلار و شایستەی دواخراویش دەبێت ٢٦٠هەزار دۆلار بووبێت.\nبەرهەم لەم کێڵگەیە ٧,٠٠٠ بەرمیل دابەزیوە لە کاتێکدا لە چارەکی سێهەمی ٢٠٢٠ دا رۆژانە بڕی ١١,٢٦٠ بەرمیل بووە واتە بەڕێژەی ٣٧٪ بەرهەم کەمی کردووە. بەرهەمی ئەم کێڵگەیە لەساڵی ٢٠١٥ دا ڕۆژانە ١٢٨ هەزار بەرمیل بووە، بەڵام بەهۆی هاتنە ناوەوەی ئاوێکی زۆر بۆ ناو حەشارگە نەوتییەکە بەرهەمی زۆر کەمی کرد و بەردەوامیش بەرهەمی لەکەم کردندایە.\nئەو کێڵگە و کۆمپانیایانەی شایستەکانیان ڕانەگەیاندووە:\nلە کێڵگەی سەرسەنگ هەریەک لە کۆمپانیاکانی ئێچ کەی ئێنی HKN ئەمەریکی خاوەنی ٦٢٪ی پشکەکانە و کۆمپانیای شامارانی کەنەدی ١٨٪ ی پشکەکان (کۆمپانیای شامارانی کەنەدی لە کانوونی دووەمی ٢٠٢١ەوە پشکاکانی تۆتاڵی فەرەنسی کریوەتەوە، بەمەش شاماران لە هەردوو کێڵگەی ئەتروش و سەرسەنگ خاوەن پشکە). زانیاری لەسەر شایستەی دارایی مانگی ئازار و نیسان و ئایاری ئەم دوو کۆمپانیایەمان لەبەردەست نییە.\nڕوونبین پەیوەندی بەهەردوو کۆمپانیاکەوە کرد بۆ زانینی شایستە وەرگیراوەکانیان بەڵام تا ئامادەکردنی ئەم ڕاپۆرتە وەڵاممان دەست نەکەوتووە. کۆمپانیای HKN بەشێوەی وەرزی ڕاپۆرتی دارایی و چالاکییەکانی بڵاو دەکاتەوە، چاوەڕێ دەکرێت کۆمپانیای شاماران هەروەک لە کێڵگەی ئەتروش بەشێوەیەکی بەردەوام چالاکی و ڕاپۆرتەکانی بڵاودەکاتەوە لە سەرسەنگیش بەهەمانشێوە بەردەوامبێت .\nکێڵگەی سەرسەنگ لە پارێزگای دهۆکە و ئاستی بەرهەمی لە کانوونی دووەمی ٢٠٢١ دا رۆژانە بریتی بووە لە ٣١٫٥٠٠ بەرمیل نەوت.\nلە کێڵگەی هەولێر و کۆمپانیای فۆرزا پێترۆلیۆم کاردەکات و پشکی ٦٥٪ لە کێڵگەکەدا هەیە، لە ئێستادا شایستەکانی بۆ مانگی ئازار و نیسان و ئایاری ٢٠٢١ ی ڕانەگەیاندووە. ئاستی بەرهەمی ئەم کێگەیە لە مانگی شوباتدا ١١٫١٠٠ بەرمیل بووە لە ڕۆژێکدا بەڵام لە مانگی نیساندا بۆ ١٢،٤٠٠ بەرمیلی رۆژانە بەرزبووەتەوە واتە رێژەی ١٠٪ی بەرهەم زیادی کردووە . زۆر جار ئەم کۆمپانیایە بەشێوەی وەرزی ڕاپۆرتی چالاکییەکان و شایستەکانی ڕادەگەیەنێت. لەوەڵامی روونبیندا کۆمپانیای فۆرزا دەڵێت بڕیارە ڕاپۆرتی چالاکییەکانیان لە ١٠ی ئابی ٢٠٢١ دا بڵاو بکەنەوە.\nکۆمپانیای فۆرزا لە پێش مانگی تشرینی دووەمی ٢٠٢٠ دا لە ژێر ناوی Orex Petroleum دا کاری دەکرد و لە ٢٧ ی تشرینی دووەم ناوەکەی گۆڕی بۆ Forza Petroleum ئێستا لەژێر ئەو ناوەدا کاردەکات. زانیارییە نافەرمییەکان باس لەوە دەکەن کۆمپانیای کار بەشێکی زۆری پشکەکانی کۆمپانیای فۆرزای کڕیوە و خاوەندارێتی دەکات، باس لە سەر و ٩٠٪ ی پشکەکان دەکرێت.\nکۆمپانیای کار لە کێڵگەی خورمەڵە کار دەکات و گرێبەستی لە گەڵ وەزارەتی سامانە سروشتییەکان هەیە بۆ پەرەپێدن لە کێڵگەکەدا. جۆری گرێبەستی ئەم کۆمپانیایە تائێستا ڕانەگەیەنراوە، بەڵام ئەم کێڵگەیەی کاری تێدا دەکات کێڵگەیەکی ئامادەبووە و لە بەرهەمدابووە کاتێک کۆمپانیاکە وەریگرتووە. ئاستی بەرهەم لەکێڵگەی خورمەڵە بە ١٧٠ بۆ ١٨٠ هەزار بەرمیل نەوتی ڕۆژانە مەزەندە دەکرێت، نزیکەی ٣٧٪ ی هەموو بەرهەمی نەوتی کوردستانە. کۆمپانیاکە تا ئێستا هیج ڕاپۆرتێکی لەسەر ئاستی بەرهەم و شایستە داراییەکانی بڵاو نەکردووەتەوە. ڕوونبین تا ئێستا هیچ هۆکارێکی پەیوەندی کردنی دەستنەکەوتووە بۆ پەیوەندیکردن بە کۆمپانیای کارەوە بۆ دەستخستنی زانیاری و کۆمپانیاکەش هیچ پێگەیەکی ئەلەکترۆنی نییە بۆ چالاکییەکانی.\nئەم کۆمپانیایە کۆمپانیایەکی خۆماڵییە و کارکردنی لە بواری نەوتدا نوێ یە و لە گەڵ دامەزراندنی وەزارەتی سامانە سروشتییەکاندا کار ئاسانی بۆ کراوە، ئێستا بە یەکێکە لە گەورەترین کۆمپانیا ناوخۆییەکانی بواری وزە دادەنرێت لە هەرێم.\nکۆمپانیای کار ئێستا لە گەڵ کۆمپانیای رۆسنەفتی روسیدا خاوەندارێتی بۆری گواستنەوەی هەرێمیش دەکات و پشکی ٤٠٪ ی هەیە و کۆمپانیا روسییەکەش ٦٠٪ . کرێی گواستنەوەی بەرمیلێک نەوت بەم بۆرییەدا لە ناو خاکی کوردستاندا بە پێێ ڕاپۆرتی دیلۆیت کە لە ٢٨/٦/٢٠٢١ بڵاوکراوەتەوە ٤ دۆلار و ٨٦ سەنت بووە لە چارەکی چوارەمی ساڵی ٢٠٢٠ دا، لە کاتێکدا کرێی گواستنەوە و ئەمبارکردنی بەرمیلێک نەوت لە ناو خاکی تورکیادا ١ دۆلار و ٢٨ سەنت بووە بەپێی هەمان ڕاپۆرت.\nهەروەها کۆمپانیای کار خاوەندارێتی گەورەترین پاڵاوگەی هەرێمی کوردستانیش دەکات کە رۆژانە نزیکەی ٢٥ هەزار بەرمیل نەوت بۆ وەزارەتی سامانە سرو شتییەکان دەپاڵێوێت بە نرخێک کە دوو هێندەی ئەو نرخەیە کە پاڵاوگەکە بۆ وەزارەتی نەوتی عێراقی دەپاڵێوێت!\nئەم کێڵگەیە کەو تووەتە ناوچەی گەرمیانەوە هەریەک لە کۆمپانیای گازپرۆم روسی و وێستێرن زاگرۆسی کەنەدی وەبەرهێنانی تێدا دەکەن و هەریەکە خاەنی ٤٠٪ ی پشکەکانن. ڕوونبین پەیوەندی بەهەردوو کۆمپانیاکەوە کردووە بۆ دەستخستنی زانیاری نوێ بەڵام بەداخەوە تا ئەم ساتە هیچ وەڵامێکمان دەست نەکەوتووە.\nئەم کێڵگەیە ئێستا ئاستی بەرهەمی نزیکەی ٣٣ هەزار بەرمیلی ڕۆژانەیە جۆری نەوتی ئەم کێڵگەیە نەوتێکی سوک و شیرینە وAPI یەکەی لە ٤٥ دایە.\nبەهەمان شێوەی کۆمپانیای کار ئەو کۆمپانیایەنەی کە لێرە کاردەکەن شایستە داراییەکانیان ڕانەگەیاندووە بەڵام ساڵی چەند جرێک زانیاری لەسەر چالاکی و ئاستی بەرهەمیان ڕادەگەیەنن.\nتائێستا چەند جارێک کێشە بۆ گواستنەوەی نەوتی ئەم کێڵگەیە دروست بووە، وەکو ناڕەزایی لە لایەن شۆفێری گواستنەوەی نەوت و خەڵکی ناوچەکەوە.\nکۆی بەرهەمی نەوتی ئەو کێڵگانەی کە شایستەی مانگی ئایاریان ڕاگەیاندووە بریتییە لە ٢١٩ هەزار بەرمیل نەوت کە دەکاتە ٤٧٪ ی کۆی بەرهەمی هەرێم.\nشایستەی دارایی ئەو کۆمپانیایەنە لەو پێنج کێڵگەدا وەرگیراوە بریتییەلە ١٦٣.٨٧ ملیۆن دۆلار .\nلەگەڵ دابەزینی نرخی نەوتدا لە مانگی ئازاری ٢٠٢٠ دا حکومەتی هەرێمی کوردستان بە کۆمپانیا نەوتییەکانی ڕاگەیاند کە بەشێوەی مانگانە شایستە داراییەکانیان پێ دەدات، لە وکاتەوە تاوەکو ئێستا هەرێم بەشێوەیەکی بەردەوام هەموو مانگێک و لەکاتی خۆیدا شایستەی کۆمپانیا نەوتییەکان بەبێ دواکەوتن دەدات. تا ئێستا چواردە (١٤ )مانگ لەسەر یەک شایستەکان وەرگیراوە، دواترینیان شایستەی مانگی نیسانە. وەهەر لە مانگی ئازاری ٢٠٢٠دا حکومەتی هەرێم بە کۆمپانیا نەوتییەکانی ڕاگەیاند شایستەی مانگەکانی تشرینی دووەم و کانوونی یەکەم ٢٠١٩ و کانوونی یەکەم و شوباتی ٢٠٢٠ دوادەخات تا ئەوکاتەی نرخی نەوتی برێنت دەگاتە ٥٠ دۆلار.\nکۆمپانیا نەوتییەکان لە گەڵ شایستەی کانوونی دووەمی ٢٠٢١دا یەکەمین بڕی شایستە دواخراوەکانیان وەرگرتەوە و ئەم مانگەش بۆ جاری پێنجەم شایستە دواخراوەکانیان وەرگرت بەڵام لەبری ئەوەی مانگانە شایستەکان وەربگرن هەر ٦٠ ڕۆژ جارێک وەری دەگرن و رێژەی وەرگرتنەوەکەش کەم کرایەوە بەم شێوەیە؛ کاتێک نرخی نەوتی برێنت لەسەروو ٥٠ دۆلارەوەیە تەنها رێژەی ٢٠٪ ی ئەو زیادەی نرخە دەدرێتەوە بەقەرزی کۆمپانیاکان لە کاتێکدا لە مانگەکانی پێشودا ئەم رێژەیە ٥٠٪ بوو. بەپێی ئەم میکانیزمە نوێیە کۆمپانیاکان ماوەی وەرگرتنەوەی قەرزەکانیان درێژ دەبێتەوە، پێشتر چاوەڕییان دەکرد تاکۆتایی ساڵی ٢٠٢١ زۆربەی قەرزەکانیان وەربگرنەوە بەڵام ئێستا چاوەڕێ دەکەن لە چارەکی سێهەمی ساڵی ٢٠٢٢ دا قەرزەکانیان بە تەواوی وەربگرنەوە.\nداهاتی مانگی ئەیلولی نەوتی عێراق نزیكەی (7 ملیار) دۆلارە\nداهات نەوتی عێراق (6 ملیار و 533 ملیۆن) دۆلار بووە\nداهاتی نەوتی حەوت مانگی ٢٠٢١ی عێراق\nداهات نەوتی عێراق (6 ملیار و 500 ملیۆن) دۆلار بووە\nكۆمپانیای تۆتاڵ لە كوردستان كشایەوە\nداهاتی نەوتی هەرێمی كوردستان چەندە؟


ئامادەکاری دەکرێت بۆ وەرگرتنی ژمارەیەکی زیاتری تووشبووانی کۆرۆنا لە نەخۆشخانەکانی هەولێر\nلە هەولێر ژمارەی تووشبووانی کۆرۆنا زۆر زیادبووە و ئێستا 1381 کەسیان لەژێر چارەسەردان، بۆیە وەزارەتی تەندروستی رێکاری نوێ دەگرێتەبەر لەپێناو وەرگرتنی زیاتری تووشبووان لە نەخۆشخانەکان.\nلە چوارچێوەی هەوڵەکانی حکومەتی هەرێمی کوردستان بۆ رووبەڕووبوونەوەی پەتای کۆرۆنا، بە فەرمانی مەسرور بارزانی، سەرۆکی حکومەتی هەرێمی کوردستان دوێنێ (شەممە، 1-8-2020) بڕی یەک ملیار دینار بۆ تەندروستی هەولێر تەرخانکرا. بودجەکە بەشێکە لە بودجەی فریاکەوتنی حکومەتی هەرێم بۆ بەرەنگاربوونەوەی کۆرۆنا، کە بۆ دەڤەر و پارێزگاکانی هەرێم تەرخانکراوە.\nد. سامان بەرزنجی، وەزیری تەندروستیی حكومەتی ھەرێمی كوردستان لەمبارەیەوە بە کوردستان24ـی راگەیاند "(ئەمە) پاڵپشتییەکی گەورەیە بۆ بەردەوامبوون و باشترکردنی خزمەتگوزارییەکانی تەندروستی، بەتایبەتی لەبواری چارەسەری و زیادکردنی ژمارەی قەرەوێڵەکانی چاودێریی چڕی هەناسەدان، بەدڵنیاییەوە کاریگەریی لەسەر کەمبوونەوەی رێژەی مردن و زیادبوونی رێژەی چاکبوونەوە دەبێت".\nلە پارێزگای هەولێر، تاوەکو ئێستا 129 کەس کە دەکاتە رێژەی 2.8٪ـی تووشبووانی کۆرۆنا لەو پارێزگایە، گیانیان لەدەستداوە.\nوەزیری تەندروستی هەروەها دەڵێ "دۆخە قورسەکە تەنیا ئەوە نییە 200 حاڵەت لە شاریک هەبن و 150 لە شوێنێکی دیکە، بەڵکو قورسییەکە ئەوەیە؛ بەردەوام داخڵبوون زیاترە لە چاکبوونەوە و دەرچوون لە نەخۆشخانە، ئەمەش ترسناکییەکەیە کە (بەهۆیەوە) قەبارەی نەخۆشخانەکان و سیستەمی تەندروستی پێویستی بە بەردەوام نوێکردنەوە هەیە".\nکۆی تووشبووانی تۆمارکراوی کۆرۆنا لە پارێزگای هەولێر چوار هەزار و 530 کەسە، کە ئێستا 1381 کەسیان ڤایرۆسەکە لە جەستەیان چالاکە، لەو ژمارەیەش 202 کەسیان دوێنێ تۆمارکراون.\nوەزیری تەندروستی لە لێدوانەکەی شەوی رابردوویدا بۆ کوردستان24 هەروەها گوتی "لە بەیانییەوە ئێمە چەندین کۆبوونەوەمان لەگەڵ کەرتی تایبەت لە نەخۆشخانە تایبەتەکان، لەگەڵ بەشی تاقیگە و تاقیگەی تەندروستیی گشتی کردووە بۆ چۆنییەتی ئەنجامدانی پشکنینەکان بۆ هەموو چین و توێژەکان، هەروەها لەگەڵ بەڕێوەبەرایەتی گشتیی تەندروستی هەولێر و بەڕێوەبەری نەخۆشخانەکان و، بڕیارمان لەبارەی چەند نەخۆشخانەیەک و رێکارێک داوە کە لە بەیانییەوە و لە رۆژانی داهاتووەوە، ژمارەی قەرەوێڵەکان زیاتر دەبن".\nلە کۆتایی مانگی حوزەیرانەوە ژمارەی رۆژانەی تووشبووانی کۆرۆنا لە هەولێر بەرەبەرە لە هەڵکشانە، وەزیری تەندروستیش دەڵێ "گشتاندنمان بۆ کەرتی تایبەت کردووە و بڕیارمان داوە نەخۆشخانە تایبەتەکانی کەرتی تایبەتیش پاڵپشت و هاوکار بن، بەتایبەتی لە بواری چاودێریی چڕ و فراوانکردنی ئەنجامدانی پشکنینەکان بۆ دەستنیشانکردنی ئەو نەخۆشانە".


حوکمی ئێعدامی بکوژرانی سادق بەرمەکی لە لایەن دیوانی باڵای وڵاتەوە پشتڕاست کرایەوە\n21:54 - 11 خاکەلێوه 2719\nئاژانسی کوردپا: سێ تاوانباری دۆسیەی بکوژارانی سادق بەرمەکی، لاوی ١٩ ساڵەی مەهابادی، بە قیساس مەحکووم کران و ئەم بڕیارەش لە لایەن دیوانی باڵای وڵاتەوە، پشتڕاست کرایەوە.\nمستەفا حەبیبی، دۆزگەری گشتی و ئینقلابی شاری مەهاباد، لە وتووژێکدا لەگەڵ هەواڵدەریی \_"میزان\_" وێرای پشتڕاست کردنەوەی ئەم هەواڵە، ڕاگەیاند: \_"هەر سێ کەسی تاوانبار لە دۆسیەی سادق بەرمەکی بە قیساس مەحکووم کراون و ئەم بڕیارەش لە لایەن دیوانی باڵای وڵاتەوە، پشتڕاست کراوەتەوە\_".\nڕێکەوتی ٢٧ی بانەمەڕی ساڵی ٩٧، \_"دیوانی باڵای وڵات، بە پشتبەستن بە لێکۆڵینەوە و بەڵگەکانی پزیشکی یاسایی، حوکمی ئێعدامی بۆ سێ هاووڵاتیی بە ناوەکانی \_"کەماڵ ئەسغەری، دانیال دیوانی‌ئازەر و دانیال زین‌عابدین\_" بە تۆمەتی کوشتنی \_"سادق بەرمەکی\_" خەڵکی شاری مەهاباد بڕیەوە و هەروەها \_"حوسێن جەهانگیری\_" تاوانباری چوار بە تۆمەتی \_"بەشداری کردن لە کوشتنی سادق بەرمەکی\_" بە ١٠ ساڵ زیندانی مەحکووم کرد\_".\nساڵی ڕابردوودا، سادق بەرمەکی، خەڵکی شاری مەهاباد، لە لایەن سێ کەسەوە کە خەریکی کێشانی ماددەی \_"گوڵ\_" بوون، دەکوژرێت و پاش کوژرانی تەرمەکەشی دەسووتێنن.\nئەو سێ کەسە پاش هاتنەوە سەرخۆ، دەچنە شوێنی ڕووداوەکە و دەبینن کە ئەوە لاوە زیندووە بۆ شاردنەوەی تاوانەکەیان بە بەنزین دەیسوتێنن.\nتەرمی \_"سادق بەرمەکی\_" پاش پێنج ڕۆژ بە سووتاویی، لە نێو یەکێک لە دارستانەکانی شاری مەهاباد دۆزرایەوە.


كۆبونەوەی پێنج قۆڵی دەستپێدەكاتەوە\nنەتەوە | 09:50:50 2015-11-09 | (474) جار خوێندراوەتەوە\nسكرتێری پەرلەمانی كوردستان ئاشكرای دەكات، هەوڵێك بۆ چارەسەركردنی ناكۆكییەكانی نێوان لایەنە سیاسیەكان هەیە و چەند ڕۆژێكی دیكە، كۆبوونەوەی پێنج قۆڵی دەست پێدەكاتەوە، لەبارەی وازهێنان یان نەگەڕانەوەی سەرۆكی پەرلەمانی كوردستان ڕوونكردنەوەدەدات .\nفەخرەدین قادر، سكرتێری پەرلەمانی كوردستان، ڕایگەیاند "هەوڵێكی گرنگ بۆ چارەسەركردنی تەواوی قەیرانەكانی ئێستەی هەرێمی كوردستان هەیە". ئاشكرا شیكرد، چەند ڕۆژێكی دیكە، لایەنە سیاسییەكانی هەرێمی كوردستان، بۆتاوتوێ كردنی بارودۆخەكە، كۆبوونەوەكانیان چڕ دەكەنەوە و كۆبوونەوەی پێنج قۆڵی ئەنجام دەدەن.\nناوبراو جەخت دەكاتەوە، كە دەبێت پەرلەمانی كوردستان ئەكتیڤ بكرێتەوە، چونكە ئێستا ئیفلیج بووە. سكرتێری پەرلەمانی كوردستان، باس لەئەگەری وازهێنانی یوسف محەمەد، سەرۆكی پەرلەمانی كوردستان لەپۆستەكەی دەكات و لەو بارەیەوە دەڵێت: "ئەگەر یوسف محەمەد وازی لە پۆستەكەی هێنا یاخود نەگەڕایەوە شوێن كاری خۆی، ئەو كاتە دەكرێت ئەندامانی پەرلەمانی كوردستان لەنێو پەرلەماندا بە شێوازی دەنگدان، سەرۆكێكی نوێ بۆ پەرلەمانی كوردستان هەڵبژێرن، لە گەڵئەوەشدا بە دووری نەزانی، لە ئایندەیەكی نزیكدا یوسف محەمەد بۆ شوێنی كارەكەی خۆی بگەڕێتەوە.


سەرۆککۆمار پێشوازیکرد لەوەزیری دەرەوەی ئەڵمانیا\n- 6/8/2019 5:52:00 PM 1781 جار خوێندراوەتەوە\nسەرۆک کۆمار د. بەرھەم ساڵح, ئەمڕۆ شەممە ۲۰۱۹/٦/۸ لە کۆشکی سەلام لە بەغدا پێشوازیکرد لە ھایکو ماس، وەزیری دەرەوەی ئەڵمانیا وشاندی یاوه‌ری.\nله درێژه‌ی دیداره‌که‌دا سەرۆککۆمار ئاماژەی بەھەڵوێستی عێراق کرد لەبارەی ھەماھەنگی ھەڵوێستەکان لەگەڵ وڵاتانی یەکێتی ئەوروپا، بۆ چارەسەرکردنی کۆمەڵێک کێشە و پێشھات له ناوچەکەدا، ھاوکات جه‌ختی لە دیدی نەگۆڕی عێراق کردەوە، سەبارەت بە قەیرانەکانی ناوچەکە ، که بریتیه لە به‌ر چاوگرتنی به‌رژه‌وه‌ندی باڵای عێراق.\nسەرۆککۆمار روونیکردەوە کە دامەزراندنی سیستەمێکی ناوچەیی جێگیر و بەھێزکردنی کۆدەنگی نێودەوڵەتی و له‌به‌رچاوگرتنی بەرژەوەندییە ھاوبەشەکان باشترین ڕێگا چارەیە بۆ دورخستنەوەی عێراق و ناوچەکە لە ئەگەری به‌ریه‌ک که‌وتن ململانێ .\nسه‌رۆککۆمار باسی لە پێویستی یەکخستنی ھەوڵەکان کرد، لەپێناوی زاڵکردنی زمانی دیالۆگ و دورکەوتنەوە لە دەستێوەردان لە کاروباری وڵاتان، ھەروەھا ئاماژەی بە گرنگی ڕۆڵی ئەڵمانیا کرد لە پشتیوانیکردنی ھەوڵەکانی ئاشتی و کەمکردنەوەی گرژییەکان لەپێناوی ئایندەیەکی باشتر بۆ ناوچەکە.


له‌دوای دابه‌زینی جه‌ماوه‌ری یه‌كێتی و پاشه‌كشه‌كردنی ئه‌م حزبه له هه‌ڵبژاردنه‌كان، نه‌ك بۆ ده‌نگده‌ر و كادری یه‌كێتی، به‌ڵكو بۆ ئه‌وانه‌شی كه له‌ده‌ره‌وه‌ی ئه‌م حزبه‌دا ژیانی ئاسایی خۆیان به‌ڕێده‌كه‌ن، رێژه‌ی ده‌نگه‌كانی یه‌كێتی جێگه‌ی نیگه‌رانی و چاوه‌ڕواننه‌كراو و نائومێدی بوون.\nنیگه‌رانییه‌كانی هاووڵاتیان به‌ناو كۆمه‌ڵێك به‌هاو مۆراڵی سیاسی و رێكخراوه‌یی و داهێنانی گه‌وره و گرنگی نه‌ته‌وه‌یی و رۆحی شۆڕشگێڕیی و ده‌ستكه‌وتی ناوازه‌ی سه‌روه‌ختی حكومڕانیدا تێده‌په‌رێت كه ئه‌م هێزه سیاسییه چ له‌سه‌روبه‌ندی شاخ و خه‌باتی پێشمه‌رگایه‌تی و چ له ده‌ورانی ده‌سه‌ڵات و ده‌وڵه‌تداریدا پێی ده‌ناسرێته‌وه و شوناسی خۆی پێوه‌رگرتووه.\nنیگه‌رانییه‌كانی خه‌ڵك له لاوازبوونی یه‌كێتی، به‌شێوه‌یه‌كی راسته‌وخۆ نیگه‌رانییه له به‌رته‌سكبوونه‌وه‌ی پانتاییه‌كانی ئازادیی و ده‌ربڕینی بیروبۆچوونی ئازاد و لاوازكردنی پره‌نسیپه‌كانی دیموكراسی و مافه‌كانی مرۆڤ و ته‌واوی ئه‌و ده‌ستكه‌وت و به‌ها جوان و دانسقانه‌ی كه سه‌رباری له‌مپه‌ری سیاسی و سه‌ره‌ڕای عه‌قلیه‌تی چه‌قبه‌ستووی نه‌ریتگه‌رایی و پاوانخوازی، به‌ڵام دواجار هه‌موویان له كوردستان به‌گشتی و له‌زۆنی سه‌وزدا به‌تایبه‌تی به‌دیهاتوون.\nنیگه‌رانییه له‌وه‌ی كه مومكینه له ماوه‌یه‌كی سنوورداردا هێزێكی سیاسی به توانای دارایی و ئیداریی و سه‌ربازیی و ئه‌منییه‌وه هه‌ژموونی به‌سه‌ر كۆی تێڕوانین و بیركردنه‌وه‌كانی تاكی كوردی و كرانه‌وه رێژییه‌كانی كۆمه‌ڵی ئێمه درێژبكاته‌وه و ته‌نانه‌ت له‌دواجاردا بتوانێت و بۆی هه‌بێت ده‌ستكاریی خه‌بات و خه‌ون و چاوه‌ڕوانییه‌كانیشمان بكات.\nنیگه‌رانییه له‌وه‌ی كه له‌غیابی یه‌كێتی له‌ناو هاوكێشه سیاسییه‌كانی كوردستان و عیراق و ناوچه‌كه‌دا، پاڵپشتیكه‌ری یه‌كه‌مینی خه‌باتی رزگاریخوازیی كورد له رۆژئاواو باكوور و رۆژهه‌ڵات نامێنێت و ئه‌وه‌نده‌ی دیكه ئاسته‌نگ بۆ پڕۆژه‌ی سه‌ربه‌خۆبوونی ئه‌و به‌شانه‌ی كوردستان دروست ده‌بێت. نیگه‌رانییه له‌وه‌ی كه له‌ناو شه‌ڕه ده‌ستووریی و سیاسییه‌كانی به‌غدادا به‌ئاراسته‌ی ده‌ستكه‌وتی مافه‌كانی خه‌ڵكی كوردستان و به‌رپه‌رچدانه‌وه‌ی پلانی پاشماوه‌كانی به‌عسیزم و عه‌قڵییه‌تی عه‌ره‌بی-شۆڤێنی ، كورد رۆڵه ئه‌كتیڤه‌كه‌ی له‌ده‌ست ده‌دات و له ئاسۆدا چاره‌سه‌ركردنی قه‌یرانه‌كانمان له‌گه‌ڵ حكومه‌تی عیراق لێڵ ده‌بێت.\nئه‌م نیگه‌رانییانه و زیاتریش، زاده‌ی ده‌یان نووسین و بڵاوكراوه‌و وتاری سیاسی و شرۆڤه‌ی خه‌مخۆرانه‌ن له‌سه‌ر یه‌كێتی و ئاینده‌كه‌ی، كه له‌لای رۆشنبیران و نووسه‌ران و كه‌سایه‌تییه‌كان و هه‌روه‌ها دامه‌زراوه‌كانی ده‌ره‌وه‌ی ئۆرگانه‌كانی ئه‌م حزبه‌وه كه ره‌هه‌ندێكی پۆزه‌تیڤیان هه‌بووه، نووسران و بڵاوكراونه‌ته‌وه.\nئه‌م نووسه‌ر و رۆشنبیرانه كه بۆ ته‌نها ساتێكیش یه‌كێتیی نه‌بوون و هه‌ندێكیان پێشتر ره‌خنه‌ی توندیان له یه‌كێتی و ئه‌دای كار و به‌رپرسه‌كانی گرتووه، هه‌ربۆیه به‌وردییه‌وه قۆناغی دوای یه‌كێتی و ئه‌و لێكه‌وته نێگه‌تیڤانه ده‌خوێننه‌وه كه له‌سه‌ر ئاینده‌ی ئێمه و كایه‌كانی دیكه‌ی كۆمه‌ڵگه‌ی كوردی ده‌رده‌كه‌ون.\nهه‌موو نیگه‌رانییه‌كانی ناو جه‌ماوه‌ری یه‌كێیی و ده‌ره‌وه‌ی له كه‌سانی بێلایه‌نی سیاسی و رۆشنبیر و مامۆستای زانكۆ له چین و توێژه جیاوازه‌كان، ئه‌گه‌ر ئاماژه‌یه‌كی ئه‌رێنی ده‌ربخات بۆ كاریگه‌ریی و پێویستی مانه‌وه‌ی یه‌كێتی بۆ پرسه سیاسی و كۆمه‌ڵایه‌تی و ئیدارییه‌كانی كورد، ئه‌وا ره‌نگه له‌ڕوانگه‌ی ئه‌وانه‌ی كه به‌شێك له عومری شیرینیان به‌م حزبه و ئامانجه‌كانی بۆ رزگاریی نیشتمانی به‌خشییوه، زیاتر بكه‌وێته‌وه و له دڵ و ده‌روونی كه‌سوكاری شه‌هیداندا جۆرێك له نائومێدی رێژه‌یی لێ بكه‌وێته‌وه، به‌وه‌ی كه ئاستی ده‌نگه‌كانی یه‌كێتی نه‌ك هه‌ر به‌رامبه‌ر مێژوو و ده‌ستكه‌وته‌كانی نییه، به‌ڵكو لاسه‌نگییه‌كی دیارو به‌رچاو له‌م مه‌سه‌له‌یه‌دا هه‌یه.\nهه‌ر له‌م روانگه‌یه‌وه پرسیاری جه‌وهه‌ریی له‌م لێكدانه‌وه‌یه‌دا ئه‌وه‌یه كه داخۆ له‌ناو هه‌ڵاوێركردنی پرسه‌كانی نائومێدیدا، پانتاییه‌ك بۆ هه‌ستانه‌وه له ئاسۆی دووردا بۆ یه‌كێتی و یه‌كێتییه‌كان هه‌یه؟\nئایا كه‌ره‌سته‌كانی تێپه‌ڕاندندی ئه‌م دۆخه نه‌خوازراوه و هه‌ستانه‌وه و جۆشدانه‌وه‌ی بنه‌ما حزبی و دیسپلینییه‌كان به‌ئاراسته‌ی وه‌رگرتنه‌وه‌ی متمانه‌ی زۆرایه‌تی ده‌نگده‌ری كورد به‌م هێزه سیاسییه له‌سه‌ر زه‌مینی واقیعدا به‌دی ده‌كرێت؟\nیه‌كێتی وه‌ك هێزێكی كاریگه‌ر له‌ناو هاوكێشه سیاسییه‌كان كه ئه‌زموونێكی دوور و درێژ و هه‌مه‌لایه‌نه‌ی له‌گه‌ڵ پرسی هه‌ستانه‌وه له‌دوای گلان و نشوستییه‌كان هه‌یه، نه‌ك هه‌ر ئه‌مه، به‌ڵكو ده‌توانین بڵێین كه سه‌ره‌تاكانی دامه‌زراندنی یه‌كێتیی به ته‌حه‌دایه‌كی گه‌وره‌یی نسكۆ و شكستی بزووتنه‌وه‌ی كوردایه‌تی و له‌ناو ژانی نائومێدییه‌كی گه‌وره‌ی تاكی كورد به‌رزگاربوونی كوردستانه‌وه له‌دایك بووه.\nدواتر یه‌كێتی له نائومێدیی كاره‌ساتی هه‌كاری و له نائومێدیی پرۆسه‌كانی ئه‌نفال كه بۆ له‌چاڵنانی ئه‌و جه‌ماوه‌رو پێگه به‌هێزه بووه كه قوڵایی ستراتیژی یه‌كێتی پێكده‌هێنێت و هه‌روه‌ها له نائومێدی كاره‌ساته‌كانی دوای شه‌ڕی ناوخۆ و 31ی ئابی ساڵی 1996 هه‌ستایه‌وه. سه‌رباری ئه‌وه‌ی كه له‌ناو ئه‌و گلان و شكستانه‌دا دوو فاكته‌ری كاریگه‌ر هه‌بوون كه ئه‌وانیش جه‌نابی مام جه‌لال و جه‌ماوه‌ره‌كه‌یه‌تی كه هه‌ریه‌ك له‌مانه كارای یاریده‌ده‌ریی هه‌ستانه‌وه‌كانن، و به‌داخه‌وه ئێستا غیابی مام ته‌حه‌دای یه‌كه‌می كۆنگره‌كه‌ی یه‌كێتییه. به‌ڵام ده‌كرێت له‌م باره‌شدا جارێكی دیكه هێڵه‌كانی هه‌ستانه‌وه و زاڵبوون به‌سه‌ر ئاریشه‌و گرفته‌كان دیاریبكرێت، به‌تایبه‌تی له‌دوای دیاریكردنی رۆژی كۆنگره و ئاماده‌گی ئیراده‌یه‌كی فراوان له‌ناو كادران به‌مه‌به‌ستی هه‌ستانه‌وه كه ئه‌مه‌ش خاڵی بنه‌ڕه‌تییه و ده‌كرێت ئه‌م ئیراده‌یه به‌شێوه‌یه‌كی پراكتیكی ته‌وزیفبكرێت و سه‌ره‌تاكانی كۆتایی به نائومێدیی و نیگه‌رانییه‌كانی جه‌ماوه‌ر و خه‌مخۆرانی یه‌كێتیی به‌دیبهێنرێت، هه‌ربۆیه له‌به‌شی داهاتوودا تیشك ده‌خه‌ینه سه‌ر كۆنگره وه‌ك سه‌ره‌تای ئومێد و هه‌ستانه‌وه.


ڕوونكردنه‌وه له‌باره‌ى نرخى به‌نزین له سلێمانى ده‌درێت\n17/06/2022 363 جار خوێندراوه‌ته‌وه\nبه‌ڕێوه‌به‌رایه‌تى نه‌وت و كانزاكانى سلێمانى ڕونكردنه‌وه‌یه‌كى له‌باره‌ى نرخى به‌نزین له سلێمانى بڵاوكرده‌وه‌و ڕایگه‌یاند، به‌نزینى 800 دینارى دابه‌ش ده‌كه‌ن ئه‌گه‌ر شه‌ویش بێت.\nبه‌ڕێوه‌به‌رایه‌تى نه‌وت و كانزاكانى سلێمانى ڕایگه‌یاند، ئەمڕۆهەینی بەنزینی نورماڵ بەنرخی ۸٠٠ دینار لەناوشاری سلێمانی و دەرەوەی شار لەو ویستگانەی کەدیاری کراوە بەردەست دەبێت و ڕۆژانەش بەردەوام دەبێت.\nبه‌ڕێوه‌به‌رایه‌تى نه‌وت و كانزاكانى سلێمانى ئه‌وه‌شى ڕاگه‌یاند، ڕەنگە ڕۆژانە دابەشکردن دوابکەوێت، بەڵام دابەشدەکرێت ئەگەر لەشەویشدا بێت ئەوەش بەهۆکاری درەنگ بارکردن و درەنگ گەیشتنی بەویستگەکان کە بەدەرە لەدەسەڵاتی ئێمە و ئەو کۆمپانایەی کەبەم کارە هەڵدەسێت بەهۆی میکانزمی داگرتن و بارکردنەوە .\nحكومه‌تى هه‌رێم رۆژى 15 ئه‌م مانگه ڕایگه‌یاند له‌ماوه‌ى 3 رۆژدا كێشه‌ى به‌نزین چاره‌سه‌ر ده‌كه‌ن و به‌نزینى ناوخۆ به نرخى 800 دینار بۆ هه‌ر لیترێك له‌به‌شێك له وێستگه‌كان دابه‌ش ده‌كه‌ن و ماوه‌ى دوو رۆژه له‌هه‌ولێرو دهۆك ئه‌م به‌نزینه دابه‌ش ده‌كرێت و بڕیاربوو ئه‌مرۆ له‌سلێمانى دابه‌ش بكرێت تا ئێستا دابه‌شنه‌كراوه‌و به‌شێك له شۆفیران خۆپیشاندانیان ئه‌نجامدا.


ليژنەى پەيوەنديەكانى دەرەوەى پەرلەمانى عێراق داوا دەكات كە ڕێوشوێنى يەكلاكەرەوە دژى توركيا بگيرێتە بەر، ئەوەش بەهۆى بەردەوامى دەستدرێژيەكانيەوە بۆ سەر خاكى عێراق.\nليژنەى پەيوەنديیەكانى دەرەوە لە راگەیەندراوێکدا بڵاويكردەوە، ليژنەكە جارێكى تر سەرکۆنەى بۆردومانى توركيا دەكات كە ماوەى چەندين ساڵە نەوەستاوە و كۆتا بۆردومانيش لە ناوچەى سيدەكان بوو كە بووە هۆى شەهيدكردنى ژمارەيەك ئەفسەرى پاسەوانى سنورى عێراقى.\nڕونيشكراوەتەوە، لەكاتێكدا ستايشى ئيدانەكردنى هێرشەكان دەكەين لەلايەن حكومەت و وەزارەتى ناوخۆوە جەخت دەكەينەوە كە پێويستە رێوشوێنى يەكلاكەرەوە بۆ پاراستنى سەروەرى خاكى عێراق و كەرامەتى بگيردرێتە بەر، لەوانەش تۆماركردنى سكاڵاى فەرمى لە ئەنجومەنى ئاسايشى نێودەوڵەتى.\nلە چەند ڕۆژى ڕابردودا فڕۆكەكانى توركيا ئۆتۆمبێلێكى پاسەوانى سنورى عێراقيان بۆردومانكرد كە بووە هۆى كوژرانى چەند كەسێك و دوان لەوانەش ئەفسەرى پلە بەرز بوون لە هێزەكانى پاسەوانى سنورى عێراق.\nهێرشەكەى توركياش لەلايەن سەرۆكايەتى كۆمار و پەرلەمان و وەزارەتى ناوخۆى حكومەتى عێراق و چەندين حزب و لايەن و فراكسيۆن و پەرلەمانتارەوە سەرکۆنە كراو و زۆرينەيان داواى گرتنەبەرى ڕێوشوێنى جدى و يەكلاكەرەوە دژى دەستدرێژيەكانى ئەو وڵاتە دەكەن.


بەیاننامەی مەڵبەندی هەشتی هەورامانی بزووتنەوەی ئیسلامی لە ساڵ یادی راپەرینی 5ـی ئازاردا – basknet.org\nمەڵبەندی هەشتی هەورامانی بزووتنەوەی ئیسلامی لە ساڵیادی ڕاپەرینی 5/3/1991 دا بەیاننامەیەکی بڵاوکردەوە و تیایدا هاتووە، هەوڵی جدی بخرێتە گەر بۆ ئەوەی ئامانجەكانى راپەرین بهێننە دی و هەرچى زووە په‌رله‌مان و ناوه‌نده شه‌رعيه‌كانى هه‌رێم وه‌گه‌ر بخريێنه‌وه‌و مافه سه‌ره‌تاييه‌كانى هاولاتيان بگه‌رێنرێنه‌وه.\nبەیاننامەی مەڵبەندی (8 ) ی هەورامانی بزووتنەوەی ئیسلامی لە ساڵ یادی راپەرینی 5/3/1991\nلە 5/3دا خۆری ئازادی گەلی موسڵمانی كوردهەڵات و زووڵم وستەمی بەعسیەكانی ئاواكردو وەرچەرخانێكی مێژوویی بوو بۆگەلی كورد لە ماوەی سەدەی رابردودا ، بةم راپەرینه خةونيكى لة مێژينةى نەتەوەیەكی موسلمانی ژێردەستەی رژێمە یەك لە دوا یەكەكانی عێراق هاتەدی ، بۆیە دەبێت هەموولایەكمان بەجەماوەرولایەنە سیاسیەكان وحكومەتی هەرێمی كوردستانەوە بەرژەوەندی ویەك یارچەیی وپاراستنی دەستكەوتەكانی راپەرین لەسەروی گشت بەرژەوەندیەكانی خۆمانەوە بزانین وخوێنی ئەم هەمووشەهیدوكارەساتی بەناو ئەنفال وكیمياباران وسوتاندنی چەندەها گوندوشاروشارۆچكەی كوردستان و خۆراگری سەدان پیاو لاو و ژنانی كورد لە زیندانەكانی رژێم و ئەشكەنجە و ئازار و پەتی قەنارەكانیانی لە بیرنەكەین وهەمیشە وەك بیرەوەری یەكی زیندوو نەوە دوای نەوە بیگەیەنین وشانازی پێوەبكەین.\n5/3 /1991 ئەورۆژە بوو كەیەكەم چەخماغەی شۆرش وبەرخۆدانی جەماوەری لە رانیەی دەروازەی راپەرین، بەرووی بەعسدا لێیداو بكوژانی كوردو مناڵانی بێ تاوانی بەسزایی نەتەوەی گەلی موسڵمانی كورد گەیاندن وئاگری شۆرش وراپەرینی لە گشت شاروشارۆچكەو گوندەكانی كوردستاندا هێنایە كایەوە .\nئه‌مه‌و له دواى تيپه‌ربونى (26) سال به سه‌ر ئه‌و راپه‌رينه‌دا ، له سايه‌ى ئه‌م ده‌سه‌لاته خؤماليه‌دا هه‌ريمى كوردستان به ده‌س ده‌يان كيشه‌و قه‌يرانى سياسى و ئابوريه‌وه ده‌نالينيت و نه‌توانراوه به ته‌واوه‌تى ئامانجه‌كانى رابه‌رين به ديبهينريت و كوزه‌رانى خه‌لكى له‌و په‌رى خراپيدايه ، په‌رله‌مان و ناوه‌نده شه‌رعيه‌كان پەكخراون .\nبۆیە بە پێویستی دەزانین لەم رۆژو یادەدا داوالە لایەنە سیاسیەكان بكەین هەوڵی جدی بخەنە گەر بۆ ئەوەی ئامانجەكانى راپەرین بهێننە دی و هەرجى زووە په‌رله‌مان و ناوه‌نده شه‌رعيه‌كانى هه‌رێم وه‌گه‌ر بخرينه‌وه‌و مافه سه‌ره‌تاييه‌كانى هاولاتيان بگه‌رێنرێنه‌وه .\nئێمەش لەلایەن خۆمانەوە وەك مەڵبەندی هەورامانی بزووتنەوەی ئیسلامی هەروەك چۆن لە رابردوودا خاوەنی خەباتی شاخ بووین دژ بە رژێمی بەعس ولەم پێناوشدا دەیان شەهیدی سەركردەوپێشمەرگەمان بەخشیوە وبەشداری راپەرینی شاروشارۆچكەكانی كوردستان بووین شان بەشانی برایان وخوشكانمان لە دژی رژێمی بەعس و بەرقەراریی ودەستەبەركردنی ئازادی وئارامی وئاسایش بۆهەرێمەكەمان، وەرێكخستنەكان وهێزی پێشمەرگەی بزووتنەوەی ئیسلامی لەو سات وكاتەدا یەكێك بووین لە لایەنە هەرەكاریگەرەكانی راپەرَین وئازادی كوردستان، بە كەركوكی خۆشەویستیشمانەوە ، جاريكيتر بەڵێنی خۆمان دووپات دەكەینەوە بۆدەڤەرەكەمان ،كە هەمیشە پارێزەرو داكۆكی كەرێكی دڵسۆزو بەئەمەك بین وەك بزووتنەوەی ئیسلامی ونوێنەرانمان لە پەرلەمانی كوردستاندا ،بۆخزمەتی زیاترو ئاوەدانی باشتری دەڤەری هەورامان و شارەزوور وگشت شار و شارۆچكە و گوندەكانی هەرێمی كوردستان ودەڤەرەكەمان بەتایبەتی.\nوالسلام علیكم ورحمەاللە


بەشی خۆراک و پارێزکردن\nکلینیکی خۆراک وپارێزکردن لە شاری پزیشکیی فاروق چەندین خزمەتگوزاریی جۆراوجۆر و ڕێنمایی پێشکەش دەکات بە ئامانجی ئەوەی یارمەتیت بدات زاڵ بیت بە سەر ئالینگارییەکان و نەخۆشییە درێژخایەنەکان و بتوانیت لەگەڵیان هەڵبکەیت و بژیت و بە شێوە ژیانێکی تەندروست ڕابێیت، بە بەکارهێنانی نوێترین کەرەستە و توێژینەوەی زانستی.\nچۆن بەرنامەکانمان و ڕاوێژکارییەکانمان سودت پێدەگەیەنن:\nبەرنامە و ڕاوێژکاریەکانمان یارمەتیت دەدەن کە تەندروست بمێنیتەوە و تەمەنت درێژتر بێت\nیارمەتیت دەدەن بگەیت بە باشترین کێشی جەستەت و لەو کێشەش دا بمێنیتەوە\nتوانات دەدەنێ هەڵپە بۆ خواردن کەم بکەیتەوە\nیارمەتیت دەدەن ئاستی شەکرە لە خوێندا ئاسایی بێتەوە\nپەستانی خوێنت باشتر دەکەن\nیارمەتیت دەدەن ئاستی کۆلیسترۆل ڕێک بکەیتەوە\nیارمەتیت دەدەن مەترسیی نەخۆشیی دڵ و شەکرە و جەڵتە کەمتر بکەیتەوە\nیارمەتیت دەدەن لە چارەسەرکردنی نەخۆشییە درێژخایەنەکان وەک ناڕێکی ونادروستیی جوڵانی ڕیخۆڵە گەورە (قۆلۆن) و دەردە شا (داء الملوک) و نەخۆشیی جگەر و گورچیلە...\nیارمەتیت دەدەن لە زیادکردنی وزە و توانات و کەمکردنەوەی ماندوێتی وشەکەتی\nیارمەتیی ژنی دوگیان دەدەن بۆ خواردنی خۆراکی تەندروست و بەدەستهێنان و ڕاگرتنی کێشێکی تەندروست لە کاتی سکپڕی و لە دوای منداڵبون یش\nیارمەتیت دەدەن بۆ پاککردنەوەی جەستەت لە ژەهرەکان\nخۆراکی باش و تەندروستترین کێش بۆ منداڵەکەت دابیندەکات\nئەو خواردنەی دەخورێت کارلێکێکی گرنگی هەیە بۆ سەر تەندروستی و ساغیی جەستەی مرۆڤ. ئاگایی و هۆشیاریت دەربارەی خواردنەکانت و گۆڕین و گونجاندنیان دەتوانێت یارمەتیت بدات لە خۆپارستن لە زۆر کێشەی تەندروستی، و تەنانەت زاڵبوون بە سەریاندا وەک قەڵەوی و نەخۆشیی شەکرە و هەندێ هۆکاری مەترسیدار کە ئەبنە هۆی توشبوون بە شێرپەنجە و نەخۆشیی دڵ.\nئەم پسپۆڕیە زانیاریی پێشکەوتو دەدات بە نەخۆش دەربارەی خواردەمەنی و خۆراک بۆ یارمەتیدانی خۆپارێزی و چارەسەری نەخۆشی و هەروەها بۆ ڕاگرتن و باشترکردنی ساغی و تەندروستی؛ گرنگی دەدات بە خۆراک و پارێز کردن و کارلێکیان لە سەر تەندروستی و بەتایبەتی لەگەڵ پیادەکردنێکی پراکتیکیدا و تێگەیشتنێکی زانستیانە دەربارەی خۆراک.


پارتی کاندیدی خۆی بۆ پۆستی سه‌رۆک کۆماریی عێراق ناساند - Mehr News Agency\n15 rezberê 2018 - 10:03\nNews Code 21690\nسەرەڕای ناڕەزایەتی یەکێتی؛\nپارتی کاندیدی خۆی بۆ پۆستی سه‌رۆک کۆماریی عێراق ناساند\nبه ڕاپۆرتی ئاژانسی هه‌واڵی مێهر، ڕۆژی ڕابردوو پارتی دیموکراتی کوردستان بەفەرمی پەیوەندییان بە یەکێتییەوە کردووە و داوای پۆستی سەرۆک کۆماری عێراقیان کردووە و هەروەها ناوی کاندیدێکیشیان بۆ پۆستەکە پێشکەش بە یەکێتی کردووە .\nله هه‌واڵه‌کاندا هاتووه که "ئەو کاندیدەی پارتی پێشکەشی کردوە، فازڵ میرانی سکرتێری مەکتەبی سیاسی پارتی دیموکراتی کوردستانە و بەفەرمی بەیەکێتییان ڕاگەیاندوە کە ناوبراو کاندیدی پارتییە".\nئه‌وه‌ش ئاماژه کراوه "پارتی لەسەر ئاستی باڵا پەیوەندی بە یەکێتییەوە کردووە، بۆیە ئێوارەی ئەمرۆ مەکتەبی سیاسی یەکێتی نیشتیمانی کوردستان کۆبونەیەوەکی تایبەتی لەسەر ئەو داوایەی پارتی ئەنجامداوە".\nئه‌مه لە کاتێکدایە کە یەکێتی نیشتیمانی کوردستان لەساڵی ٢٠٠٥ەوە بەپێی ڕێککەوتنێکی لەگەڵ پارتی، پۆستی سەرۆک کۆماری عێراقی لایە و بەئیستیحقاقی خۆیشی دەزانێت و بەفەرمیش ڕەتیانکردووەتەوە ئەو پۆستە بدەنە هیچ لایەنێکی دیکە.\nتا ئێستا بەپێی میدیاکانی یەکێتی، حیزبەکە ناوی هەریەکە لە (د.مححمەد سابیر و مەلا بەختیار و فوئاد مەعسوم)یان تاوتوی کردووە بۆ وەرگرتنی پۆستەکە و هەروەها لە دوو ڕۆژی ڕابردوشدا ناوی بەرهەم ساڵح سەرۆکی هاوپەیمانی هەبو بۆ وەرگرتنی ئەو پۆستە.


er بێژەکردن: چۆن er بە ئەڵمانی, هوڵەندی, سویدی, ئیسلەندی, فارۆیی, مانکسی, دانمارکی, فلەمی, ییدی, ئەڵمانی سویس, Middle English, ئیسپرانتۆ, ئوزبەکی, نەرویژی نینۆرسک, نەرویژی بۆکماڵ, ئینگلیزی, هەنگاری(مەجاری), تورکی, هوڵەندی پەنسیلڤانیا, کۆرنیش بێژە بکەن\nچۆن گۆ دەکرێ er\nبیستراوە: 264K جار\ner بێژە کردن بە ئەڵمانی [de]\ner گۆکردنی بێژە کردن لەلایەن Simon (نێر لە سویسڕا)\ner گۆکردنی بێژە کردن لەلایەن independentgentleman (نێر لە ئەڵمانیا)\ner گۆکردنی بێژە کردن لەلایەن DagmarB (مێ لە ئەڵمانیا)\ner گۆکردنی بێژە کردن لەلایەن DonCajon (نێر لە ئەڵمانیا)\ner گۆکردنی بێژە کردن لەلایەن Thonatas (نێر لە ئەڵمانیا)\ner گۆکردنی بێژە کردن لەلایەن slin (نێر لە ئەڵمانیا)\ner گۆکردنی بێژە کردن لەلایەن Vertont (نێر لە ئەڵمانیا)\ner گۆکردنی بێژە کردن لەلایەن celadon123 (نێر لە ئەڵمانیا)\ner گۆکردنی بێژە کردن لەلایەن firmian (نێر لە ئەڵمانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئەڵمانی\nهاوبەشکردنی بێژەی er بە ئەڵمانی:\ner نموونە لە دەستەوشەیەک\nEr gehört zu mir, wie mein Name an der Tür. گۆکردنی بێژە کردن لەلایەن independentgentleman (نێر لە ئەڵمانیا)\nEr fährt einen Porsche. گۆکردنی بێژە کردن لەلایەن JuKaRam (مێ لە ئوتریش)\ner بێژە کردن بە هوڵەندی [nl]\ner گۆکردنی بێژە کردن لەلایەن DyamiMillarson (نێر لە هۆڵەندا)\ner گۆکردنی بێژە کردن لەلایەن evelsen (نێر لە هۆڵەندا)\ner گۆکردنی بێژە کردن لەلایەن megamanenm (نێر لە بەلژیکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە هوڵەندی\nهاوبەشکردنی بێژەی er بە هوڵەندی:\nIs er iets nieuws? گۆکردنی بێژە کردن لەلایەن ceespientje (نێر لە هۆڵەندا)\nWat is er aan de hand? گۆکردنی بێژە کردن لەلایەن ceespientje (نێر لە هۆڵەندا)\ner بێژە کردن بە سویدی [sv]\ner گۆکردنی بێژە کردن لەلایەن cordelia (مێ لە سوێد)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە سویدی\nهاوبەشکردنی بێژەی er بە سویدی:\nni - er گۆکردنی بێژە کردن لەلایەن starsmaker (مێ لە سوێد)\nEr nyhet گۆکردنی بێژە کردن لەلایەن Utanord (نێر لە سوێد)\ner بێژە کردن بە ئیسلەندی [is]\ner گۆکردنی بێژە کردن لەلایەن hlodver (نێر لە ئایسلەند)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئیسلەندی\nهاوبەشکردنی بێژەی er بە ئیسلەندی:\ner بێژە کردن بە فارۆیی [fo]\ner گۆکردنی بێژە کردن لەلایەن Roskur (نێر لە دوڕگەکانی فاڕۆ)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە فارۆیی\nهاوبەشکردنی بێژەی er بە فارۆیی:\nHon er vøkur sum ein rósa. گۆکردنی بێژە کردن لەلایەن Roskur (نێر لە دوڕگەکانی فاڕۆ)\nVeðrurin er spakur گۆکردنی بێژە کردن لەلایەن Roskur (نێر لە دوڕگەکانی فاڕۆ)\ner بێژە کردن بە مانکسی [gv]\ner گۆکردنی بێژە کردن لەلایەن Gaelgeyr (نێر لە دوڕگەی مان)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە مانکسی\nهاوبەشکردنی بێژەی er بە مانکسی:\ner بێژە کردن بە دانمارکی [da]\ner گۆکردنی بێژە کردن لەلایەن olfine (نێر لە دانمارک)\ner گۆکردنی بێژە کردن لەلایەن CMunk (نێر لە دانمارک)\ner گۆکردنی بێژە کردن لەلایەن danish911 (مێ لە دانمارک)\ner گۆکردنی بێژە کردن لەلایەن detheltsort (مێ لە دانمارک)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە دانمارکی\nهاوبەشکردنی بێژەی er بە دانمارکی:\nEr der nogen hjemme? گۆکردنی بێژە کردن لەلایەن olfine (نێر لە دانمارک)\nDet er jeg glad for گۆکردنی بێژە کردن لەلایەن annelenejens (مێ لە دانمارک)\nEr det okay med dig? گۆکردنی بێژە کردن لەلایەن annelenejens (مێ لە دانمارک)\ner بێژە کردن بە فلەمی [vls]\ner گۆکردنی بێژە کردن لەلایەن KoenMohamed (نێر لە بەلژیکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە فلەمی\nهاوبەشکردنی بێژەی er بە فلەمی:\ner بێژە کردن بە ییدی [yi]\ner گۆکردنی بێژە کردن لەلایەن kenecxjo (نێر لە ویلایەتە یەکگرتووەکانی ئەمریکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ییدی\nهاوبەشکردنی بێژەی er بە ییدی:\ner بێژە کردن بە ئەڵمانی سویس [gsw]\ner گۆکردنی بێژە کردن لەلایەن Violinoth (نێر لە سویسڕا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئەڵمانی سویس\nهاوبەشکردنی بێژەی er بە ئەڵمانی سویس:\ner بێژە کردن بە Middle English [enm]\ner گۆکردنی بێژە کردن لەلایەن Kawdek (نێر لە ویلایەتە یەکگرتووەکانی ئەمریکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە Middle English\nهاوبەشکردنی بێژەی er بە Middle English:\ner بێژە کردن بە ئیسپرانتۆ [eo]\ner گۆکردنی بێژە کردن لەلایەن urso170 (نێر لە ئانترەکتیکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئیسپرانتۆ\nهاوبەشکردنی بێژەی er بە ئیسپرانتۆ:\ner بێژە کردن بە ئوزبەکی [uz]\ner گۆکردنی بێژە کردن لەلایەن Makhmudkhon (نێر لە ئوزبەکستان)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئوزبەکی\nهاوبەشکردنی بێژەی er بە ئوزبەکی:\ner بێژە کردن بە نەرویژی نینۆرسک [nn]\ner گۆکردنی بێژە کردن لەلایەن Sweyn (نێر لە نۆرویژ)\ner گۆکردنی بێژە کردن لەلایەن Mezeinee (مێ لە ئەڵمانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە نەرویژی نینۆرسک\nهاوبەشکردنی بێژەی er بە نەرویژی نینۆرسک:\ner بێژە کردن بە نەرویژی بۆکماڵ [no]\ner گۆکردنی بێژە کردن لەلایەن Tannarya (مێ لە نۆرویژ)\ner گۆکردنی بێژە کردن لەلایەن bassnog (نێر لە نۆرویژ)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە نەرویژی بۆکماڵ\nهاوبەشکردنی بێژەی er بە نەرویژی بۆکماڵ:\nDet er bra. گۆکردنی بێژە کردن لەلایەن FredrikMH (نێر لە نۆرویژ)\nEr det greit for deg? گۆکردنی بێژە کردن لەلایەن FredrikMH (نێر لە نۆرویژ)\ner بێژە کردن بە ئینگلیزی [en]\ner گۆکردنی بێژە کردن لەلایەن disheveledfox (مێ لە ویلایەتە یەکگرتووەکانی ئەمریکا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە ئینگلیزی\nهاوبەشکردنی بێژەی er بە ئینگلیزی:\nHe was rushed into the E.R. straight away گۆکردنی بێژە کردن لەلایەن MarkPowers (نێر)\ner بێژە کردن بە هەنگاری(مەجاری) [hu]\ner گۆکردنی بێژە کردن لەلایەن Hpron (نێر لە هەنگاریا)\ner گۆکردنی بێژە کردن لەلایەن koenna (مێ لە هەنگاریا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە هەنگاری(مەجاری)\nهاوبەشکردنی بێژەی er بە هەنگاری(مەجاری):\ner بێژە کردن بە تورکی [tr]\ner گۆکردنی بێژە کردن لەلایەن turkishboys (نێر لە تورکیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە تورکی\nهاوبەشکردنی بێژەی er بە تورکی:\ner ya da geç گۆکردنی بێژە کردن لەلایەن LeylaIrmak (مێ لە تورکیا)\ner ya da geç گۆکردنی بێژە کردن لەلایەن runafes (مێ لە تورکیا)\ner بێژە کردن بە هوڵەندی پەنسیلڤانیا [pdc]\ner گۆکردنی بێژە کردن لەلایەن wolfganghofmeier (نێر لە ئەڵمانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە هوڵەندی پەنسیلڤانیا\nهاوبەشکردنی بێژەی er بە هوڵەندی پەنسیلڤانیا:\ner بێژە کردن بە کۆرنیش [kw]\ner گۆکردنی بێژە کردن لەلایەن jowan (نێر لە بەریتانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی er بە کۆرنیش\nهاوبەشکردنی بێژەی er بە کۆرنیش:\ner بێژە نەکراون لە:\ner تۆمارکردنی گۆکردنی er [cy] دەزانن چۆن "er" بێژە بکەن؟\ner تۆمارکردنی گۆکردنی er [oc] دەزانن چۆن "er" بێژە بکەن؟\ner تۆمارکردنی گۆکردنی er [crh] دەزانن چۆن "er" بێژە بکەن؟\nداخوازی بێژە کردنی نوێ بێژە کردن بە: Middle English ئەڵمانی ئەڵمانی سویس ئوزبەکی ئۆکسیتان ئیسپرانتۆ ئیسلەندی ئینگلیزی تەتەری کریمەیی تورکی دانمارکی سویدی فارۆیی فلەمی کۆرنیش مانکسی نەرویژی بۆکماڵ نەرویژی نینۆرسک هەنگاری(مەجاری) هوڵەندی هوڵەندی پەنسیلڤانیا ویڵزی ییدی


وتووێژ:خانەقەویلە - ویکیپیدیا، ئینسایکڵۆپیدیای ئازاد\nمن ئێستا دەستکاری 2 بەستەری دەرەکیم کرد لەسەر خانەقەویلە. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستتە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nمن ئێستا دەستکاری 1 بەستەری دەرەکیی خانەقەویلەم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nکاتێکی شاد!—InternetArchiveBot (سکاڵاکردنی کێشە) ٢٣:٠٩، ٥ی تەممووزی ٢٠١٨ (UTC)\nوەرگیراو لە «https://ckb.wikipedia.org/w/index.php?title=وتووێژ:خانەقەویلە&oldid=577430»\nئەم پەڕەیە دواجار لە ٢٣:٠٩ی ٥ی تەممووزی ٢٠١٨ نوێ کراوەتەوە.